23 Dekabr 2017 09:40 (UTC+04:00)\n…lakin erməni saxtakarlığı həqiqətən də sərhəd tanımır. Həmşinlilərin əcdadlarının bölgəyə Mərkəzi Asiya-Xorasan-Anadolu marşrutu ilə köç etmələri tarixi sübutlarla təsdiqlənsə də, bu, erməni və ermənipərəst tədqiqatçıları, o cümlədən adı çəkilən Aliyə Altı da ciddi narahat edib. Odur ki, o, erməni məntiqinə söykənərək çıxış yolunu Xorasanın da “qədim erməni şəhəri” olduğunu, ermənilərin isə regiona Uzaq Şərqdən gəldiyini (!) iddia etməkdə görüb: “Xorasan bölgəsi keçmişdə Uzaq Şərqin və İran imperatorluğunun digər əraziləri arasında mədəniyyət və elm körpüsü kimi tanınırdı… Böyük kitabxanası və şahmat fiqurları kimi inşa edilmiş Nişapur şəhəri əslində həmşin ermənilərinin ilk yaşadıqları bölgə olub”.\nBu fikirlər Prezident yanında Strateji Araşdırmalar Mərkəzinin (SAM) aparıcı elmi işçisi Araz Qurbanovun oktyabr ayında işıq üzü görən ”Müsəlman ermənilər”. Regionda geosiyasi oyunların yeni iştirakçıları” kitabında yer alıb.\nHəmşinlilər. Ayın görünən və görünməyən tərəfləri\n“Bizi bilməyən nə bilsin,\nBilənlərə salam olsun!”\n“Nə doğrarsan çanağuna, o gəlur kaşığuna”\nHəmşin atalar sözü\nTürkiyənin Həmşin bölgəsinin tarix və etnoqrafiyası, əhalisinin alloxton (gəlmə) və ya avtoxton (yerli) olması, buradakı insanların etnogenezi və etnik mədəniyyəti ilə bağlı məsələlər siyasi maraqlar üzündən mürəkkəbləşdikcə Ayın görünməyən tərəfinin öyrənilməsi daha asan həll oluna biləcək problem kimi görünür. Həmşinlilərə «homşetsi», «amşen», «ermənilərin subetnik qrupu», «zorla müsəlmanlaşdırılmış ermənilər», «Həmşin erməniləri», «etnik kimliklərini unutmuş ermənilər», «türkləşmiş ermənilər» və digər bu kimi dramatik ləqəblər qoşan Ermənistan tarixşünaslığı və etnoqrafiyası «beşinci kolon»un keçmişinə dair iddialarını yenə də faktlara deyil, nağıl və rəvayətlərə bağlayır. Onların qənaətinə görə, qədim dövrlərdə bu ərazilərdə halib (hald, halitu) tayfaları yaşamış və erməni xalqının təməlini qoymağa başlamışdır. Hətta xilafət yürüşləri belə sözün həqiqi mənasında xalq yaradıcılığı prosesinə mane ola bilməmişdir. Lakin VIII əsrin ikinci yarısında islam dini bölgədə möhkəmlənəndə Şapux Amatuni adlı «erməni hökmdarı» xristian təbəələrini «zorən islamlaşmaqdan qorunmaq» məqsədilə onları İsa Məsih yolunda qılınc çalmaqdan qorxan 12 minlik «qalibiyyətli» erməni ordusu ilə birgə baş götürüb dağlara – «qədim erməni torpaqlarına» çəkilmişdi. Burada isə hətta erməni mənbələrində adı keçməyən mifik «Həmşin knyazlığı»nın təməlini qoymuşdu. Elə həmin rəvayətə görə, sonralar Şapux Amatuninin oğlu Hammam hakimiyyəti atasından almış və bu ərazilər onun şərəfinə əvvəlcə «Hammamşen», sonra isə «Hamşen» adlandırılmışdır. Yerli ermənilər isə adı heç bir dəftərə düşməyən sevimli Hammamın adını tarixdə əbədiləşdirmək üçün özlərinə «Hammamşenhay» və ya «hamşenahaer», yəni «Hammamın erməniləri» demişlər. Vəssalam! Ermənistanın Həmşin tarixi versiyası cəmi bu bir neçə cümlənin çoxsaylı variantlarından ibarətdir.\nLakin bu rəvayət faktoloji təsdiqini tapmayanda erməni əsilli tarixçilər konspirologiyaya qurşanaraq Həmşinin folklor nümunələri içərisində cidd-cəhdlə «erməni kimliyini təsdiqləyən gizli motivlərin» axtarışına çıxır, tapmadıqda isə yeni «qədim folklor nümunələri» uydururlar. Məsələn, əslən həmşinli olan, hazırda Almaniyanın Frankfurt şəhərində yaşayan Aliyə Alt əlli yaşı tamam olduqda birdən-birə zatının «erməni olduğunu dərk etmiş», Ermənistana səfərlərindən sonra «Kimliyə dönüş» proqramına qoşularaq «Qərbi Ermənistan torpaqlarındakı Həmşin ermənilərinin» tarixini öyrənməyə başlamışdır. Onun etiraflarına görə, «erməni kimliyinə qayıtmasında» anasının hikkəsi və atasının gözüqıpıqlığı müstəsna rolu olmuşdur: «Anam atama hirslənəndə ona həmişə «Sən ermənisən!» deyərdi». Beləliklə, Aliyə həmin söyüş vasitəsilə özünün erməni etnik kimliyini aydın dərk edə bilmişdir. Nəticədə, o, müasir erməni tarixşünaslığının saxtakarlıq ənənələrini mənimsəyərək, «Həmşin ermənilərinin» tarixini daha qədim dövrlərə aparır, onları Tövrat rəvayətləri, «əslən erməni olan» (!) Nuh peyğəmbərin iki oğlunun şəcərəsi ilə bağlamağa çalışır. Məlum olur ki, həmşinlilər Qara dəniz bölgəsinə «qədim erməni torpaqları» olan Ağrı dağının ətəklərindən, Ərzurum və Qars bölgəsindən köç ediblər: «Bu köç daha çox əfsanələrdə, səyyahların nəql etdikləri (nədənsə «qələmə almadıqları» – A.Q.) hadisələrdə əks olunmuşdu. Əfsanəyə görə, «Ham» və «Sem» (Tövratda «Ham» və «Sim») adlı iki erməni qardaş Çoruh və Kaçkar dağlarının Qara dənizə yaxın bölgələrində, dərə kənarlarında məskunlaşmış, zaman keçdikcə onların nəsli artmış, daha sonra dörd qola ayrılaraq ətrafa yayılmışdır». Bununla belə, hələ qondarma «erməni soyqırımı»ndan çox-çox əvvəl, 1873-cü ildə Rusiya Coğrafiya Cəmiyyətinin illik toplusunda Həmşin bölgəsi Qafqaz ərazilərinə daxil edilmiş və burada bir erməni kilsəsinin olduğu, 82 nəfər xristian erməni və yunanın yaşadığı bildirilmişdir. Erməni keşişi Poqos Ter-Tumanyan isə 1870-ci ildə dərc etdiyi məqalədə 1869-cu ildə Həmşin bölgəsində cəmi 24 evdə 88 erməninin məskunlaşmasını, bir il sonra isə onların sayının 23 nəfərədək azaldığını qeyd etmişdir.\nLakin VIII əsrdə yaşamış erməni salnaməçisi Gevond «Xəlifələrin tarixi» əsərində nə adlarını çəkdiyi, nə də etnik mənsubiyyətlərini göstərdiyi yoxsul qəbilələrin Gürcüstan ərazilərindən axan Çoruh çayını keçərək Bizansa daxil olmasını qeyd etmiş, imperator IV Konstantin təqribən 780-797-ci illər arasında onlara indiki Həmşin torpaqlarında məskunlaşmağa icazə verdiyini xatırlatmışdı. Türkiyəli tarixçi Nəzmi Avçı da Gevondun salnaməsinə istinad edərək, həmşinlilərin əcdadlarının bölgəyə miqrasiyasının iki mərhələdə baş verdiyini göstərmişdir. Bununla belə, onun qənaətinə görə, ilk mərhələdə – 620-ci ildə oğuz tayfaları Hamam bəyin başçılığı ilə Kaçkar (Qoçqar) dağının ətəklərində binələr salmışdılar. İkinci mərhələdə – 780-ci ildə isə digər oğuz köçkünləri onların ardınca buraya gələrək, indiki Hopa bölgəsində daimi məskən salmışdılar. Erməni etnoqrafı L.Xaçikyan bu fikirlərlə qətiyyən razılaşmır. O da «ermənilərin» Həmşin ərazisində məskunlaşmasını xilafət yürüşləri və regiona islam dininin nüfuz edilməsi ilə əlaqələndirir. «Həmşin ermənilərinin tarixindən səhifələr» adlı kitabında o bildirir ki, «tarixi erməni torpaqlarının» ərəblər tərəfindən işğalından sonra buradakı xristian xalqın vəziyyəti o dərəcədə ağırlaşmışdı ki, onlar əlacsız qalıb Həmşin bölgəsinə köç etməyi qərara almışdılar…\nErməni təbliğatının bütün səylərinə baxmayaraq, «həmşinli» sözü xalq, tayfa, etnos bildirən söz – etnonim deyildir. Bu kəlmə Türkiyənin etnik müxtəlifliyi ilə seçilən Həmşin bölgəsinin bütün əhalisinə verilən ümumiləşdirici ad – etnoxronim və ya etnikondur. Məsələn, «ankaralı», «anadolulu», «qarabağlı», «qafqazlı» və s. kimi. Belə ifadələrə elmi terminologiyada bəzən «jantile» (fr. gents - «adamlar») də deyilir. Bütövlükdə isə bu kəlmələr etnik, irqi və dini fərqindən asılı olmayaraq, toplumun konkret coğrafi əraziyə mənsubiyyətini ifadə edir. Görkəmli türk alimi Fəxrəddin Kırzıoğlu həmşinlilərin türk kökənli toplum olduğunu və 2200 il əvvəl Cənubi Azərbaycanın indiki Həmədan bölgəsindən köç etdiyini bildirir. Özlərini etnik türk kimi identifikasiya edən həmşinlilərin mədəniyyət dərnəklərinin saytlarında onların oğuz türklərinin çəpni tayfasının törəmələri olduqları, bölgəyə XII əsrdə gəldikləri, 200 il ərzində bütün Qara dəniz bölgəsində yayıldıqları qeyd edilir. XVII əsrə aid anonim müəllifin qələmə aldığı «Qızılbaşlar tarixi» əsərində çəpni tayfasının məskənləri barədə deyilir: «Bu tayfa Trabzon ətrafındakı Yuxarı Canik və Aşağı Canikdəndir. Onlar Oğuz xanın oğlu Gün xanın nəslindəndirlər». Türkiyəli tanınmış tədqiqatçı Faruq Sümər «Oğuzlar» kitabında «Səfəvi xidmətində olan çəpnilərin Anadoludan gəldiklərini, onların böyük hissəsinin Trabzon çəpniləri olduqlarını» qeyd edir.\nXVI əsrin sonunda yaşamış Osmanlı coğrafiyaşünası Mehmet Aşiq də «Münazir ul-əvalim» əsərində Trabzon ətrafında yaşayan türklərin böyük hissəsinin çəpni tayfasının nümayəndələrindən ibarət olduğunu, ərazinin cənub və qərb istiqamətindəki dağların da «Çəpni dağları» adlandırıldığını yazır. Bundan başqa, Osmanlı arxivlərində də 100 min çəpni türkünün orta əsrlərdə Giresun və Trabzon bölgələri arasında yerləşdirilməsinə dair məlumat vardır. Sənədlərin birində isə bildirilir ki, I Səlim və ya Yavuz Sultan Səlim dönəminə (XVI əsr) aid dəftərdə çəpnilərin sıx yaşadıqları ərazilərdən biri «Vilayəti-Çəpni» kimi göstərilmişdir. Həmin dövrə aid digər sənədə əsasən, sultan «Şah İsmayılın qılıncından qaçan Ağqoyunlu türklərini (etnik azərbaycanlıları) Rizə və Trabzon arasındakı ərazidə məskunlaşdırmışdı».\nRizə bölgəsinə səfər etmiş alman səyyahı Karl Kox (1809-1879) Anadoluya səfər təəssüratlarında («Wanderungen durch dem Orient») həmşinlilərin etnik baxımdan türk və müsəlman olduqlarını yazmışdı. Türkiyənin tanınmış siyasətçisi və tarixçisi Yusuf Karslıoğlu da «Şərqi Qara dəniz tarixi» kitabında vurğulayır ki, bütün həmşinlilər əslən oğuz soylu qədim türklərdir. Belə ki, həmşinlilərin ulu babaları oğuz-türkmən tayfalarının bir qolu olmuş, eramızdan əvvəl 250-247-ci illərdə Şərqi Türküstanın Yasi (Seyid Əhməd Yasəvinin vətəni) məntəqəsindən Xorasana, oradan da tayfa birliklərinə başçılıq etmiş Maunanın rəhbərliyi ilə Həmədana dəvət olunmuş, şəhərin yadellilərdən mühafizəsi onlara həvalə edilmişdi. Burada təqribən 360 il müddətində yaşayan oğuzlar salnamələrdə «hamadunilər» kimi qalıblar. Sonralar şimal-qərbə doğru yürüş etmiş, indiki İrəvanın 40 kilometrliyində olan Abaran vadisində, Qars və Naxçıvanda – Arpaçay sahillərində məskunlaşmışlar. Y.Karslıoğlu onu da vurğulayır ki, onların tarixi vətənində – Şərqi Türküstanda «həmşin» kəlməsi «dağ başındakı yaşayış məntəqəsi» anlamını verir. Türkiyəyə köç etmiş oğuzlar tarixi vətənlərinin adlarını da özləri ilə gətirmişlər.\nF.Kırzıoğlu həmşinlilərin əcdadları olmuş oğuzların «Azərbaycan marşrutu» – Cənubi Azərbaycan-Qərbi Azərbaycan-Anadolu-Qara dəniz bölgəsi xətti ilə Türkiyə ərazisinə köç etməsi qənaətindədir. O yazır ki, «Həmşinlilərin çaldıqları tulum (Azərb. «tuluq zurnası»), oynadıqları horon (yallı, halay rəqslərinin variantı), bellərinə bağladıqları qurşaq formaları, şəxs adlarının türkcə olması kimi bir çox etnik mədəniyyət əlamətləri onların etnik türkman olduqlarını sübut edir». Həmşinli tədqiqatçılardan Sərvət Güzey və Murat Ümit Hiçyılmazın gəldiyi qənaətə görə, bölgə xalqlarının qarşılıqlı mədəniyyət mübadiləsi nəticəsində köklü həmşinlilərin – çəpni və Ağqoyunlu türklərinin, qıpçaq və kumanların dillərinə erməni kəlmələri daxil olmuşdu. Həmşinlilərin əcdadlarının Xorasan türkləri olduqlarını, Cənubi Azərbaycanın Həmadan şəhəri ətraflarından köç etdiklərini, əvvəlcə Göyçə gölü və Alagöl arasındakı ərazilərdə məskunlaşdıqlarını vurğulayan bütün tədqiqatçılar onların 620-ci ildə buranı tərk edərək Türkiyə ərazisinə – Kaçkar (Qoçkar, Qoşkar) dağı ətəklərinə gəldiklərini bildirirlər. Otuz ildən çox müddət ərzində Həmşin tarixi üzrə araşdırmalar aparan Ali Taşpınar həmşinlilərə, etnik kimliyini saxtalaşdırmaq istəyənlərə bu cavabı vermişdir: «Həmşin coğrafiyasında yaşayanlar türkmanlardır. Onlar dünən də, bu gün də türkcə danışırlar. İnanc baxımından əvvəllər əski türk dinlərinə, sonra xristianlığın qriqorian məzhəbinə tapınmışlar. Hazırda isə yenə müsəlmandırlar. Bölgənin ərazisində bu inancların əlamətlərinə rast gəlinir». Çamlıhəmşin Ətraf Mühit və Turizm Dərnəyinin sədri Ömər Altun Türkiyədə həmşinlilərin «erməni» kimi təqdim olunmasına etiraz olaraq bunları yazır: «Biz həmşinlilər çox diqqətli və ayıq olmalıyıq. Çünki bizi təhlükəli oyuna salırlar. Həmşinliləri erməni və xristian edirlər. Bu, cəhalətdir. Həmşinlilər oğuz türkləridir. Miladdan sonra 620-ci illərdə Orta Asiya, İran, Xorasan üzərindən döyüşçü və köçəri heyvandar olaraq gəlib burada yerləşiblər. Burada ermənilər də yaşayıblar. Amma «ermənilər yaşayıblar» deyib bu torpaqlarda məskunlaşan hər kəsi «erməni» adlandırmaq yanlış düşüncədir».\nLakin erməni saxtakarlığı həqiqətən də sərhəd tanımır. Həmşinlilərin əcdadlarının bölgəyə Mərkəzi Asiya-Xorasan-Anadolu marşrutu ilə köç etmələri tarixi sübutlarla təsdiqlənsə də, bu, erməni və ermənipərəst tədqiqatçıları, o cümlədən adı çəkilən Aliyə Altı da ciddi narahat etmişdir. Odur ki, o, erməni məntiqinə söykənərək çıxış yolunu Xorasanın da «qədim erməni şəhəri» olduğunu, ermənilərin isə regiona Uzaq Şərqdən gəldiyini (!) iddia etməkdə görmüşdür: «Xorasan bölgəsi keçmişdə Uzaq Şərqin və İran imperatorluğunun digər əraziləri arasında mədəniyyət və elm körpüsü kimi tanınırdı… Böyük kitabxanası və şahmat fiqurları kimi inşa edilmiş Nişapur şəhəri əslində Həmşin ermənilərinin ilk yaşadıqları bölgə olmuşdu». Əlavə şərhə ehtiyac yoxdur. İstanbul Bilgi Universitetindən erməni əsilli Talin Büyükkürkciyan isə Aliyə Altdan geri qalmaq istəməmiş, həmşinlilərin guya məhz «erməni kimliyi» üzündən həm Osmanlı dövlətində, həm də Türkiyə Cümhuriyyətində «daim psixoloji təzyiq» içərisində yaşadıqlarını iddia etmişdir. Həzin notlarla qələmə aldığı «Həmşinlilərin unutmaq və gizlənmək yolu ilə mövcud olması» adlı tragidramatik monoqrafiyasında «erməni camaatının» (müsəlman həmşinliləri nəzərdə tutur) aramsız psixoloji təzyiqlər nəticəsində «kimlik zədəsi» – amneziya keçirdiyini, bu səbəbdən övladlarından öz erməni mənşələrini gizlətdiklərini, onu anlatmaqdan çəkindiklərini, «böyüyəndə başa salaram» deməyə məcbur olduqlarını bildirir. Bir tərəfdən həmşinliləri «ermənicə danışan və islam dəyərlərinə sahib çıxan millətçi toplum», «etnik kimlik assimilyasiyasına müqavimət göstərən əhali» adlandıran T.Büyükkürkciyan digər tərəfdən onların məruz qaldıqları «psixoloji tavmanın» nəticələrini belə izah edir: «Həmşinli uşaqlar ata-babalarının qorxunc keçmişləri olduqlarına inanır, gərginlik içərisində böyüyür, bəlkə də, heç böyümək belə istəmirlər».\nMüsəlman həmşinlilərin erməni (xristian) identikliyinə qayıdışını «əsaslandıran» «tarixi misallardan» biri 2013-cü ildə «Müsəlmanlaş(dırıl)mış ermənilər» mövzusunda İstanbulda keçirilmiş beynəlxalq konfransda səsləndirilmişdir. Mərmərə Universitetindən olan tədqiqatçı Serap Dəmir çıxışında heç bir tarixi mənbə göstərmədən belə bir «olmuş hadisəni» konfrans iştirakçılarının diqqətinə çatdırmışdı: «1775-ci ildə venesiyalı mixitarist Poqos Mehedyan Ərzurumda bir keşişə xidmət etmişdi. Həmşində bir müsəlman ailənin yanında qalan keşiş günlərin birində uzaqdakı bir işığı Poqosa göstərərək demişdi: «Bu, müsəlman ailəsinin atalarından qalma bir adətidir. Onlar hər cümə axşamı İncilin şərəfinə şamlar yandırırlar. Ailə altmış il əvvəl 1715-ci ildə müsəlmanların zülmündən qorunmaq üçün islamı qəbul etmişdi». Digər bir misal. 2017-ci ilin iyul ayında Moskvadakı Erməni Muzeyi və Millətin Mədəniyyəti Mərkəzində (?) «erməni məsələsinin» Rusiyada fəal təbliğatçısı, hüquqşünas və kulturoloq, əslən Trabzon ermənisi olan İnessa Taşyan ilə görüş keçirilmişdir. Qeyd edək ki, İ.Taşyan Moskvada Ermənistan-Rusiya-İran üçtərəfli mədəni əməkdaşlığa dair tədbirlərin də əsas təşkilatçılarından biri hesab olunur. Görüşdə İ.Taşyan Türkiyədəki «islamlaşdırılmış həmşinlilərin acı taleyi» barədə danışarkən 2016-cı ildə «Qərbi Ermənistan ərazilərinə» – Rizə, Hopa, Artvin, Batumi, Ankara və Acarıstana (?) elmi ekspedisiyasının nəticələrinə toxunmuş, həmşinlilərin «zorən assimilyasiyasının» xüsusiyyətləri barədə məlumat vermişdir. Aşağıda onun həmşinlilərə dair «elmi qənaətlərinin» bəzilərini diqqətinizə çatdırırıq:\n- «həmşinlilər arasında sosialistlər (solçular) çoxdur. Karl Marksın «Kapital» əsəri onların stolüstü kitabıdır»;\n- «islamlaşdırılmış həmşinlilərin böyük hissəsi bu gün özünü nə türk, nə də erməni hesab edir. Halbuki, Türkiyənin hakim ideologiyası onları əcdadlarının Mərkəzi Asiyadan çıxmış türk tayfaları olmasına inanmağa məcbur edir»;\n- «həmşinlilərin dili qədim qrabarın bir dialektidir»;\n- «Həmşində bir qoca qarı məndən soruşdu: «Sən bizim kəndin dilini (erməni dilini) haradan bilirsən?» Mən cavab verdim: «Bu, mənim ana dilimdir». Qarı «Ola bilməz! – deyə heyrətləndi: «Bu dildə ancaq bizim kənddə danışırlar»;\n- «həmşinlilər assimilyasiya və məhv olma riski ilə üzləşən etnosdur (?). Türkiyənin kriptoermənilərə yönəlik siyasəti həmşinliləri də hədəfə almışdır»;\n- «Perspektivdə Ermənistan və erməni diasporasının həmşinlilərlə əlaqələri daha da gücləndirməlidir».\n«Bozqır çöllərinin atlı köçəriləri. Həmşinlilər» kitabının müəllifi, həmşin tarixinin tanınmış araşdırmaçısı Rəmzi Yılmaz həmşinlilər arasında erməni kimliyi təbliğatına qarşı mübarizənin öncüllərindən biri sayılır. O, həmşinlilərin bəzi erməni sözlərini işlətməsini bir neçə amillə əlaqələndirir. Onların əsası isə həmşinlilərin bir hissəsinin islamdan əvvəlki dini mənsubiyyəti ilə bağlıdır: «Həmşinlilərin babaları xristian dininə – qriqorian məzhəbinə tapınan oğuz tayfaları olmuşlar. Əslində, bu məzhəbin yaradıcısı olmuş Müqəddəs Qriqori də onlardan biri idi… Sonralar qriqorian oğuzlar erməni kilsəsinə, ortodoksları isə gürcü kilsəsinə bağlanmışlar». R.Yılmazın araşdırmalarına görə, müasir həmşinlilər oğuzun üçox qoluna bağlı bayandur tayfalarının törəmələridirlər. Qriqorian türklər dini ayinləri ermənicə icra etdikləri üçün bir çoz sözlər onların leksikasına daxil olmuşdu. Tədqiqatçı Turgut Günay isə «Rizə və ləhcələri» kitabında həmşinlilərin balkar kökənli türk olmalarını, başqırd və qazaxlara aid bir çox adət-ənənənin bu günədək yaşatdıqlarını xüsusi vurğulayır.\nMaraqlıdır ki, müasir Ermənistanda «Həmşin sevgisindən» danışanda bir məsələni xatırlamaqdan çəkinirlər. Ötən əsrin 80-ci illərinin sonlarında, SSRİ məkanında, xüsusilə Mərkəzi Asiyada etnik zəmində süni qarşıdurmalar və ərazi iddiaları başlananda Qazaxıstanda yaşayan müsəlman həmşinlilərin bir qismi ailələrinin təhlükəsizliyini qorumaq üçün Ermənistana köç etməyi qərara almış və bu barədə SSRİ rəhbərliyinə müraciət etmişdilər. Lakin həm rəsmi Moskva, həm də Ermənistan SSR hökuməti buna kəskin reaksiya vermiş, «gəlmə müsəlmanlarla yerli xristian əhali arasında qarşıdurmanın yarana biləcəyini» əsas götürərək onların xahişlərini rədd etmiş, müsəlman həmşinliləri «erməni» kimi tanımamışdır. Əslində, imtinanın səbəbi həmin müsəlmanların özlərini «erməni» kimi deyil, Axıska türkləri ilə yanaşı «etnik türk» kimi identifikasiya elmələri olmuşdu.\nYuxarıda adı çəkilən tədqiqatçı Rəmzi Yılmaz Ermənistanın Həmşin bölgəsinə və onun köklü əhalisinə olan marağının digər səbəbinin Azərbaycanla əlaqəli olduğunu xüsusi vurğulayır. O yazır ki, «Sovetlər dönəmində «daxili və xarici təhdidlərdən qorunmaq üçün» sürgün edilən həmşinlilərə Qazaxıstanda, Qırğızıstanda, Özbəkistanda yerli əhali «Siz bizim qan qardaşlarımızsınız» deyib bağırlarına basmış, evlərini, əşyalarını, tarlalarını, qoyun və atlarını onlarla bölüşmüşlər… Son illərdə ermənilərin bölücülük və irqçilik fəaliyyəti Türkiyədə də müşahidə olunmaqdadır. Onların əsas hədəfləri isə gənclərdir. Məqsədləri aydındır. Bu insanları Azərbaycanın Qarabağ bölgəsinə gətirmək, daha sonra Azərbaycandakı türk qardaşlarımıza qarşı savaşda istifadə etmək niyyətindədirlər. Heç bir şey gizli qalmır!».\nBu yaxınlarda Türkiyə mətbuatında yayılan bir material da Ermənistanın «Həmşin sevgisinin» həqiqi simasının ifşasında önəmli rol oynamışdır. Vaxtilə Batumidə yaşayan və özünü «türk» adlandıran həmşinli (müsəlman), mərhum Kazım Feyzioğlu İkinci Dünya müharibəsi ərəfəsində ailəsi, digər soydaşları və Axıska türkləri ilə birlikdə Qırğızıstana sürgün edilmişdi. Dəfələrlə vətəninə qayıtmağa cəhd etmiş, nəticədə müxtəlif ittihamlarla üst-üstə 28 il müddətinə həbs cəzasına məhkum olunmuşdu. Türkiyəli jurnalistlərlə görüşü zamanı yaşı yüzü haqlasa da o, başına gələn müsibətləri dəqiqliyi ilə xatırlayır: «Həbs müddətimin 27 ilini İrəvanda keçirtdim. Ermənilər türk olduğum üçün məni buxar qazanına atmaq istəyirdilər. Yalnız rus nəzarətçilərinin sayəsində qurtula bildim». Kazım Feyzioğlu həbs müddəti başa çatandan sonra Acarıstana qayıtmışdı. Lakin burada onun nə ailəsi, nə də qohum-tanışı var idi. Türkiyəyə getmək istəsə də, icazə verməmişdilər. Burada qalmış və yenidən ailə qurmuşdu. Türkiyəyə isə yalnız 90-cı illərdə – SSRİ-nin süqutundan sonra gedə bilmişdi: «Biz həmşinli ailələr idik. Burada çox nəsillər vardı: Molloğlu, Beşiroğlu, Tataroğlu, Feyzioğlu, Salahoğlu… Stalin milləti darmadağın etdi və vaqonlara doldurdu. Həmşinlilərin sürgünü beləcə başladı». Jurnalistin «Həmşinlilərin ermənilərlə bir əlaqəsi vardımı? Bəziləri həmşinlilərin erməni olduğunu iddia edirlər» sualını eşidən kimi qəzəblə ayağa qalxan Kazım Feyzioğlu ona belə cavab vermişdi: «Yalandır. Həmşinli erməni deyildir. Sadəcə, bəzi kəlmələrimiz bənzəyir. Həmşinli erməni olsaydı, Rusiyadan, Batumidən sürgün etməzdilər…».\nHəmşinlilərə həm Batumidə, həm Rusiyada, həm də Ermənistanda «türk» deyildiyini bildirən K.Feyzioğlu fikirlərinə bu əlavələri də etmişdi: «Erməni deyilik. Heç kəs bu niyyətə düşməsin. Ermənilər bizə «türk» deyir və çəkinirlər. İrəvanda həbsdən çıxdıqdan sonra bir erməni qadın jurnalisti məni axtardı. Acarıstanda görüşdük, ona da türk olduğumu dedim. Batumidə iki həmşinli gənc ABŞ-dan qrant qazanıb oraya oxumağa getmişdi. Lakin universitetdəki ermənilər onlara «həmşinli türk» deyib təhsil almaq hüquqlarını ləğv etdirə bilmişdilər. Bir gün yanıma İrəvandan iki jurnalist gəlmişdi. Dedilər ki, İrəvanda xalqların toplantısı keçiriləcək. Həmşinli heyəti istəyirdilər. Mən getmədim. Əvəzinə Hasan ağa Salihoğlunu və İsaq Qabramoğlunu göndərdim. İclas salonuna daxil olan kimi onlara «Vəhşi türklər! Rədd olun!» dedilər. Canlarını zorla qurtardılar».


Qalib ölkənin Müstəqilliyini qeyd edirik - Modern.Az Azərbaycan və dünya xəbərləri\n17 Oktyabr 2021, 10:45 | AKTUAL\nQalib ölkənin Müstəqilliyini qeyd edirik\nAzərbaycan Respublikası Milli Məclisinin 11 oktyabr 2021-ci il tarixli qərarı ilə 28 may Müstəqillik Günü, 18 oktyabr isə Müstəqilliyin Bərpası Günü elan olunmuşdur. Xalqımızın tarixində mühüm yeri olan hər iki bayram gününün siyasi məzmunu obyektiv dəyərləndirilmişdir. 103 yaşlı Azərbaycan Demokratik Cumhuriyyətinin bəyan edildiyi gün, 28 may onun varisi olan Azərbaycan Respublikasının da Müstəqillik Günü kimi təsbit olunmuşdur. 18 oktyabr günü isə 1920-ci ildə işğala məruz qalmış milli dövlətimizin bərpası haqqında Müstəqillik Aktının qəbul edildiyi gün kimi bəyan olunmuşdur. Müstəqillik Bəyannaməsi ilə Müstəqillik Aktının vəhdət təşkil etdiyi, qanunvericilik baxımından birincinin ikinci üçün hüquqi baza yaratdıgı əsaslandırılmışdır.\nAzərbaycan hazırda əlamətdar tarixi hadisənin, respublikanın Dövlət Müstəqilliyinin Bərpası haqqında Konstitusiya Aktının qəbul edilməsinin 30-cu ildönümünü qeyd edir. Buna görə dövlət müstəqilliyinin bərpası gününə aparan mübarizə yoluna bir daha nəzər salmaq xüsusi aktuallıq kəsb edir.\n28 may 1918-ci ildə yaradılmış Azərbaycan Demokratik Cumhuriyyətinin bolşevik-rus qoşunları tərəfindən işğalından Azərbaycan Respublikasının müstəqilliyinin bərpasının hüquqi əsasını təşkil edən 1991-ci il 18 oktyabr tarixli Akta qədərki ictimai-siyasi proseslərin təhlili bu tarixi günün əhəmiyyətini bir daha ümumiləşdirməyin zəruriliyini diktə edir.\nİyirminci yüzilliyin ikinci onilliyinin sonlarında dünyada, o cümlədən Rusiyada baş verən siyasi proseslərin nəticəsi olaraq Cənubi Qafqazda, eləcə də Şimali Azərbaycanda genişlənən demokratik hərəkat xalqın siyasi məfkurəsinin inkişafına böyük təkan verdi. Dünyanın böyük dövlətlərinin toqquşan maraqlarının düyün nöqtəsi olan Cənubi Qafqazın demokratik qüvvələri yaranmış beynəlxalq vəziyyətdən, Rusiyada rejimin devrilməsindən, kəskinləşən vətəndaş müharibəsindən istifadə edərək Zaqafqaziya Seyminin buraxılması Zaqafqaziya Müstəqil Federativ Respublikasının yaradılması haqqında qərar qəbul etdilər. Seymin Azərbaycandan olan deputatlarının iştirakı ilə keçirilən 27 may 1918-ci il tarixli fövqəladə iclasda Azərbaycanın idarə olunması səlahiyyətini öz üzərinə götürən Müvəqqəti Milli Şuranın yaradıldıgı elan olundu. Şuranın 28 may 1918-ci il tarixli ilk iclasında “Azərbaycanın müstəqilliyi haqqında Akt” qəbul edildi. Tarixi dövlətçilik ənənələrinə malik xalqımız milli-azadlıq hərəkatının məntiqi nəticəsi olaraq müstəqillik dövrünə qədəm qoydu. Lakin cəmi 23 ay fəaliyyət göstərən milli hökumət bolşevik-rus ordusunun süngüsü gücünə devrildi. İşğaldan sonra XI bolşevik-rus ordusuna qarşı davam edən müqavimət hərəkatı ağır artilleriyanın gücü ilə susduruldu. Azərbaycanın işğalına qarşı aparılan mübarizə sovet siyasi sistemi əleyhinə qeyri-leqal hərəkatın başlanğıcını qoydu. Həm ölkə daxilində, həm də mühacirətdə olan vətən fədailəri tərəfindən 70 ilə qədər gizli davam edən bu mübarizə XX əsrin 80-ci illərinin sonu, 90-cı illərinin əvvəllərində beynəlxalq münasibətlərin və sovet imperiyasında dərinləşən iqtisadi-siyasi böhranın kəskinləşməsi nəticəsində yeni keyfiyyət mərhələsinə daxil oldu. Sovet dövlətinin vahid iqtisadi sisteminin bazisini təşkil edən ictimai mülkiyyətdən xüsusi mülkiyyətə keçid tədbirləri, regional milli konfliktlərin kəskinləşməsi, siyasi sistemin “demokratikləşdirilmə” kompaniyası, təkpartiyalılığın ləğvi, çoxpartiyalılığın bərqərar olması və digər iqtisadi və siyasi tədbirlər SSRİ-nin süqutunu daha da sürətləndirdi.\nBeləliklə, SSRİ-nin dinc yolla dağıdılması kursu nəticəsini çox gözlətmədi. 1991-ci ilin sonunda imperiya tarix səhnəsindən çıxarıldı.\nAzərbaycanın dövlət müstəqilliyi üçün hələ XX əsrin 70-ci illərində sosial-iqtisadi baza yaradan, dünyada və sovet imperiyasında cərəyan edən prosesləri uzaqgörənliklə müşahidə edən Ulu Öndər Heydər Əliyev hələ 1986-cı ildə sovet dövlətinin siyasi sisteminin tədricən qürub edəcəyini, imperiyadan asılı millətlərin, o cümlədən doğma xalqının azadlığa çıxacağı günün çox uzaqda olmadığını duyaraq deyirdi: “O zaman hiss edirdim ki, dünyada böyük dəyişikliklər baş verir və bunu alqışlayırdım”.\nDövlət müstəqilliyi üçün yaranan obyektiv siyasi imkandan çıxış edərək ittifaq respublikalarında, o cümlədən Azərbaycanda sovet siyasi sisteminin məngənəsindən qurtulmaq uğrunda kütləvi etiraz hərəkatının başlanması Ümummilli Liderin fenomenal uzaqgörənliyinin təsdiqi idi.\nMüxtəlif millətlərdən olan xalqların “mərkəzdənqaçma” prosesinin qarşısını almağa can atan imperiya irtica yolu tutdu. Azadlığın astanasında duran xalqlar, xüsusilə türkdilli xalqlar əleyhinə, onların liderlərinə qarşı təzyiqlər gücləndirildi. Türkdilli xalqların rəhbərlərinə qarşı hücumlar başlandı. Qazaxıstanda uzun müddət rəhbər vəzifədə çalışmış Din Muhamməd Kunayevin istefaya göndərilməsi, qazax xalqının iradəsinə zidd olaraq respublikaya rus milliyyətli şəxsin rəhbər təyin edilməsi və digər bu kimi antitürk meyilli addımlar bu məqsədi güdürdü.\nİmperiya rəhbərliyinin məqsədini təhlil edən, türk xalqlarının XXI əsrdəki yerini uzaqgörənliklə müəyyənləşdirən Heydər Əliyev türk dünyasının maraqlarının müdafiəsinə qalxmaqla ədalətə, prinsipiallığa, millətinə sadiqlik, təəssübkeşlik nümunəsi nümayış etdirdi. SSRİ Nazirlər Soveti sədrinin birinci müavini vəzifəsində işləyən Heydər Əliyev ona qarşı ediləcək hücumlardan çəkinməyərək, hələ 1986-cı ildə M.Qorbaçovun milli siyasətini cəsarətlə ifşa edərək birbaşa ona deyirdi: “...Bunu etmək olmaz. Qazaxıstan böyük bir respublikadır... Bundan əvvəl də bu respublikaya rəhbərlik edənlər qazaxlar olublar. Amma indi Qazaxıstana başqa millətdən olan bir adamı rəhbər göndərmək doğru deyil”.\nİdarəçilik bacarığına, qətiyyətinə, mübarizliyinə, ittifaq dövləti başçılığına layiq şəxs kimi dəyərləndirilməsinə qısqanclıqla yanaşan sovet dövlət rəhbərliyi Heydər Əliyevə təzyiqlərə başladı.\nÜmummilli Liderin qayğısı sayəsində Azərbaycanda məsul vəzifələrə yüksələnlər də, çətin anlarda maskası yırtılan, “...inandığı adamlar ondan üz döndərdilər, ona xəyanət etdilər”. Milli maraqları düşünmək qeyrətindən məhrum “şər bədxahlar”dan istifadə edərək “antiəliyevçi” kampaniyaya start verildi.\nMəhz Heydər Əliyev şəxsiyyətinə qarşı təzyiqlər dövründə indiki Ermənistanda yaşayan azərbaycanlı əhalinin dədə-baba yurdundan didərgin salınması, Dağlıq Qarabağın işğalı siyasəti intensivləşdi.\nTəcavüzkar erməni siyasətinə qarşı yüksələn kütləvi etiraz mitinqləri respublikanın xilası yolunu Heydər Əliyevin hakimiyyətə gətirilməsində görən xalqın haqlı ictimai rəyini ortaya qoysa da millətlərin mövqeyini heç zaman nəzərə almayan həm ittifaq, həm yerli iqtidar, həm də respublikada olan müxalifətin bəzi qanadları tərəfindən bu təşəbbüs qısqanclıqla qarşılanır. Halbuki siyasi böhranın kəskinləşdiyi belə bir zamanda respublikadakı ictimai-siyasi vəziyyəti, rəhbərlik təcrübəsini, xalqın rəyini nəzərə alaraq Heydər Əliyevi respublikaya dəvət etmək, məsləhətlərindən bəhrələnmək ən düzgün seçim olardı. Səriştəsiz iqtidar isə imperiyanın süqutunun qaçılmaz proses oldugunu dərk edə bilmədi. Moskvameyilli mövqedən çıxış edərək “antiəliyev kampaniyası”na rəvac verdi. Beləliklə, nə iqtidar, nə də müxalifət xalq, dövlət üçün zəruri olan siyasi ortaq məxrəcə gələ bilmədi.\nXalq etirazlarına qarşı irtica yolunu seçən sovetin dövlət rəhbərliyi Azərbaycan xalqını susdura biləcəyini güman edərək, 1990-cı il 20 Yanvar faciəsinə qərar verdi.\nSovet dövləti rəhbərliyindən uzaqlaşdırıldıqdan sonra “siyasi fəaliyyətlə məşğul olmayacağını” düşünən, ancaq ürəyi hər an xalqı ilə döyünən Heydər Əliyev sağlamlığı üçün təhlükəli bir şəraitdə, öz doğmaları ilə dərhal Moskvadakı Azərbaycan nümayəndəliyinə gedərək 20 Yanvar faciəsini, dinc insanlara qarşı törədilən silahlı vəhşiliyi Azərbaycan xalqına qarşı kütləvi qırğın aktı kimi pislədi. Xalqı ilə bir yerdə oldugunu ifadə etdi. Bu faciə sovet imperiyasına qarşı nifrət dolu beynəlxalq ictimai rəyin daha da dərinləşməsinə, imperiyanın iflasına təkan verdi. SSRİ-nin dayağı olan sovet ordusunun beynəlxalq aləmdə onsuz da işğalçı kimi tanınan nüfuzuna zərbə vurdu. Şərqi Avropadan çıxarılmasına artıq başlanılmış sovet ordusunun sosializm düşərgəsi ölkələrini tərketmə prosesi aktiv fazaya daxil oldu.\nBeləliklə, Azərbaycanda yüksələn xalq hərəkatı sovet imperiyasının, eləcə də beynəlxalq sosializm cəbhəsinin süqutuna təsir baxımından da öz sözünü dedi. Qanlı Yanvar Azərbaycan xalqının siyasi həyatında dönüş nöqtəsi oldu.\n20 Yanvar şəhidlərinin qanı üzərindən adlayaraq hakimiyyətə gələn yeni iqtidar nəinki Moskvameyilli mövqedən əl çəkmədi, respublikanın sərhədlərinin erməni silahlı təxribatçılarından qorunmasını təşkil edə bilmədi, milli birlik yaratmaq əvəzinə, xalqının ağır günlərində Vətənə qayıdan Ümummilli Liderə qarşı təcrid siyasəti ilə respublikadaxili siyasi qütbləşməni daha da dərinləşdirdi.\nUlu Öndərin Vətənə qayıdışı müstəqillik və demokratiya uğrunda ümumxalq mübarizəsinin yeni dövrünün başlanğıcını qoydu. Hakimiyyətin ona qarşı təcrid siyasətinin nəticəsində Naxçıvana, özünün dediyi kimi, “tənha ada”ya sığınmaqla xalqının azadlığı uğrunda mübarizəni davam etdirməyə qərar verdi. Hakimiyyət qadağalarına baxmayaraq, xalqın cəmiyyətdəki həlledici tələbi və səsi sayəsində siyasi mübarizənin önünə keçdi.\nNaxçıvan Azərbaycanın dövlət müstəqilliyinin bərpası uğrunda demokratik mübarizə ocagına çevrildi. Sovet hakimiyyətinin və yerli iqtidarın SSRİ-nin saxlanması niyyəti ilə keçirmək istədiyi referendum haqqında qərarın muxtar respublikanın Ali Məclisinin 14 mart 1991-ci il tarixli iclasında rədd edilməsi demokratik mübarizə yolunun nümunəsi oldu.\nMoskvada 19-21 avqust 1991-ci il tarixli dövlət çevrilişinə cəhd hadisəsindən sonra imperiya rejiminə qarşı ümumxalq mübarizəsi daha da alovlandı. Respublikaların dövlət müstəqilliyinin bərpası tələbləri kəskinləşdi.\nMoskvanın çoxpartiyalı demokratik sistem yaratmaq adı altında yeritdiyi siyasətin nəticəsində Sovet İttifaqı Kommunist Partiyası ləğv edildikdən dərhal sonra, Azərbaycanda da gecikmiş tədbirlərə başlandı. 26 avqust 1991-ci ildə dövlət orqanlarında, müəssisələrində, idarələrində və s. kommunist partiyasının və digər siyasi partiya, habelə siyasi məqsədlər güdən kütləvi ictimai hərəkatların fəaliyyətinə xitam verildi. Azərbaycan Kommunist Partiyası isə özünün 14 sentyabr 1991-ci il tarixli XXXIII qurultayında buraxıldı.\n27 avqust 1991-ci ildə Ümummilli Liderin siyasi dəstək verdiyi demokratik qüvvələrin tələbi ilə Azərbaycan Respublikası Ali Sovetinin növbədənkənar sessiyası çağırıldı. Dövlət müstəqilliyinin bərpası məsələsi sessiyanın gündəliyinə daxil edildi. Sessiyada gedən müzakirədən sonra, 29 avqust 1991-ci ildə Azərbaycanın dövlət müstəqilliyinin bərpası haqqında Bəyannamə qəbul edildi.\n1991-ci ilin 18 oktyabrında Azərbaycan Respublikası Ali Soveti Azərbaycanın dövlət müstəqilliyi haqqında Konstitusiya Aktını qəbul etdi. Müstəqillik uğrunda mübarizə özünün mühüm bəhrəsini verdi.\nElan etdiyi hüquqi müstəqilliyə nail olmuş Azərbaycan Respublikası imperiyanın 1991-ci ilin dekabrında iflası ilə faktiki olaraq dövlət müstəqilliyini qazandı.\nBu nailiyyətin beynəlxalq aləmdə və keçmiş SSRİ-də baş verən tarixi-obyektiv proseslərin məntiqi nəticəsi olduğunu vurğulayan müdrik siyasi xadim Heydər Əliyev “müstəqilliyi bütün Azərbaycan xalqının milli sərvəti” olan obyektiv tarxi hadisə kimi dəyərləndirirdi. Respublikanın dövlət müstəqilliyinin hüquqi cəhətdən bərpa olunması müstəqil dövlət quruculuğu, beynəlxalq münasibətlər sisteminə inteqrasiyası üçün böyük perspektivlər açdı.\nMüstəqillik əldə olunsa da, hakimiyyət uğrunda daxili çəkişmələr səngimədi. Kommunust nomenklaturasını əvəz edən hakimiyyət dövrünün ziddiyyətləri, dövlət idarəçiliyi sahəsində səriştəsizliyi müstəqilliyimizi siyasi burulğanın dibinə çəkməkdə idi. Ölkədəki hərbi-siyasi xaosdan istifadə edən işğalçı Ermənistan torpaqlarımızın 20 faizini işğal etdi.\nÜmummilli Lider deyirdi: “Müstəqilliyin əldə olunması nə qədər çətindirsə, onun saxlanması, daimi, əbədi olması bundan da çətindir...” Bu çətinliyin öhdəsindən gəlmək qüdrətinə malik Heydər Əliyev şəxsiyyətinə ümumxalq inamının və tələbinin təsiri altında ovaxtkı hakimiyyət Ulu Öndərə kömək üçün müraciət etdi.\nİkinci dəfə respublika rəhbərliyinə yüksələn Ümummilli Lider “Böyük Qayıdış”la müstəqil dövlət quruculuğuna başladı. İdarəetmənin qanunvericilik bazasının yaradılmasından siyasi və iqtisadi islahatlara qədər zəruri tədbirlər paketinin həyata keçirilməsi sayəsində ölkədə ictimai-siyasi sabitlik bərqərar edildi. Ermənistanla atəşkəsə nail olundu.\nAzərbaycanla ikitərəfli müqavilələrə, xüsusilə enerji yataqları ilə baglı müqavilələrə can atan böyük dövlətlərin və Azərbaycanın milli maraqlarını çulğalaşdıran uzaqgörən siyasətçi Heydər Əliyev Müstəqil Dövlətlər Birliyinə daxil olmaqla əslində həmin dövlətlərə ciddi təzyiq mesajı göndərdi. Rusiyanın regiondan sıxışdırılmasını strateji hədəf seçən nəhəng dövlətlərlə başlanan danışıqlar “Əsrin müqaviləsi”nin baglanmasını sürətləndirdi. Azərbaycan torpaqları isə hələ də işğal altında qalmaqda idi. Lakin birinci dərəcəli faktor - dövlət müstəqilliyi qorunub saxlandı. Siyasi, iqtisadi və hərbi cəhətdən güclənmək üçün vacib tənəffüsə nail olundu.\nƏsası Heydər Əliyev tərəfindən qoyulmuş bu kursun sonrakı illərdə Prezident İlham Əliyev tərəfindən müvəffəqiyyətlə davam etdirilməsi Azərbaycanın cənubi Qafqazda söz sahibinə çevrilməsini, dünya dövlətləri sırasında layiqli yerini, Ermənistanla 44 günlük müharibədə böyük tarixi qələbəni təmin etdi. Məhz bu siyasi kursun nəticəsidir ki, dövlət müstəqilliyinin bərpası haqqında Konstitusiya Aktının ildönümünü ilk dəfə olaraq respublikanın ərazi bütövlüyü şəraitində qeyd edirik.\nAzərbaycan Dövlət Pedaqoji Universitetinin elm və innovasiyalar üzrə prorektoru, professor


“Rza Günellə barışmaq istəyir” - Video - 7Times.Az – Son Xəbərlər, Dünya Xəbərləri və Multimedia\n“Rza Günellə barışmaq istəyir” – Video\n22 Aprel 2021, 14:32\nTürkiyənin qalmaqallı müğənnisi Seren Serengil aparıcısı olduğu “Söylemezsem olmaz” proqramında müğənni Günel Zeynalova ilə bağlı maraqlı açıqlama verib.\n7times.az xəbər verir ki, o, Ebru Gündeşlə Rza Zarrabın boşanma xəbərini şərh edərkən iş adamının Zeynalovaya xəbər göndərdiyini bildirib.\nSerengil Ebrunun Günellə Rzanı ayırdığı iddialarını yenidən gündəmə gətirib, azərbaycanlı müğənninin buna görə illərdir kədərli olduğunu vurğulayıb: “Günel uzun illər Rza ilə sevgili olub. Hətta evlənəcəkdilər. Rza onu çox sevirdi. Mən eşitdim ki, Rza Günelə qayıtmaq istəyir. Çünki bu qıza çox aşiq idi.\nEbru ilə Rzanı Günel tanış etmişdi, onların arasına Gündeş girdi. Günel gözünü açandan bəri o insanı görüb, sevib. Nişanlı idilər. Uzun illər həyatında kimsə olmadı. İndi bilmirəm ki, eşq yaşayır, ya yox. Rza ona etdiklərinə görə peşman olub.\nGüneli çox sevirəm. İki il boyunca ağlayıb. Bəlkə də, estetik prosedurlar etdirməyi o vaxtdan yaranan psixoloji travmalarla bağlıdır”.


Avtomobil kirayəsi | Недвижимость в Турции / Türkiyədə əmlak\nArzu etdiyiniz bütün istirahət yerlərinə baş çəkmək üçün çox vaxt avtomobil götürmək lazım olur. Türkiyə Respublikasında avtomobillərin kirayəsini aşağıdakı yerlərdə təşkil etmək olar:\n• Kiçik şirkətlərdə. Bir qayda olaraq, bütün şəhərlərdə və ya kurortlarda mövcud olur. Öz regional nümayəndəliklərinə malik olmurlar. Yalnız çox uzaq olmayan yerlərə səfər zamanı belə xırda agentliklərə müraciət etməyə dəyər – hər hansı bir şəhərin görməli yerlərinə baxış zamanı. Avtomobilin rəsmiləşdirilməsi adətən, yerindəcə həyata keçirilir;\n• İri agentliklərdə. Belə şirkətlərin Türkiyənin əksər şəhərlərində öz regional nümayəndəlikləri olur. Əgər uzun səfərlər planlaşdırırsınızsa, məhz belə şirkətlərə müraciət etmək daha yaxşıdır: problemlər yarandıqda, Siz agentliyin mütəxəssislərinə artıq digər şəhərdə də müraciət edə bilərsiniz. Maşını İnternet vasitəsilə rəsmiləşdirmək daha rahatdır, lakin yerində də etmək mümkündür. Uşaqlarınız varsa, sifarişinizdə uşaq kreslolarının olmasını da göstərmək olar – xidmət 15 türk lirəsinə başa gəlir.\nTürkiyənin avtomobil kirayəsi bazarında dəqiq prays yoxdur – hər bir agentlik öz qiymətlərini qoyur. Kirayənin yekun qiymətinə aşağıdakılar təsir edə bilər:\n• Avtomobilin modeli;\n• Avtomobili kirayəyə götürdüyünüz müddət;\n• Maşının texniki vəziyyəti;\n• Sığorta tipi;\n• Avtomobili özünüz götürürsünüz, yaxud evə çatdırılmadan istifadə edirsiniz;\n• Həmin vaxt ilin hansı fəslinin olması.\nAdətən, yekun məbləğ kirayənin 1 sutkası üçün 35 -100 türk lirəsi arasında dəyişir. Bu rəqəmlərə vergilər və mümkün əlavə rüsumlar aid edilmir. Benzin də həmçinin ayrıca ödənilir – açarları alarkən, ən yaxın yanacaqdoldurma məntəqəsinin harada yerləşdiyi ilə maraqlanmaq yaxşı olar.\nTürkiyədə hansı maşınlar kirayəyə verilir?\nMexaniki ötürmə qutusuna malik kiçik modellər daha çox çeşidlə təqdim edilmişdir - əlverişliyi və təhlükəsizliyi birləşdirərək, kiçik ailə üçün ideal variantdır. Ümumiyyətlə, lazımi məbləği ödəməklə demək olar ki, istənilən avtomobili əldə etmək olar. Əcnəbilər də həmçinin aşağıdakı şərtlərə əməl edərək maşın kirayəyə götürə bilərlər:\n• Pasport və viza qüvvədə olmalıdır;\n• Sürücülük vəsiqəsinin qüvvədə olması;\n• 21 yaş və bir il sürücülük stajı – sadə avtomobil əldə etmək üçün;\n• 27 yaş və ən azı iki il sürücülük stajı – bahalı maşın markası əldə etmək üçün;\n• Ödəniş əksər hallarda aşağıdakı qaydada keçir: Siz avtomobil kirayəsinin ödənilməsi üçün mütləq qüvvədə olan kredit kartını təqdim edirsiniz. Bundan əlavə, təxminən, 1000 dollar məbləğində depozit girovu təqdim edilir.


xəbərinə » Xəbərlər Wsemir\nWsemir » Teqlər » xəbərinə\nAzərbaycanın 4 hərbçisinin həlak olması xəbərinə rəsmi reaksiya Azərbaycan Müdafiə Nazirliyi təmas xəttində Azərbaycan Ordusunun 4 hərbçisinin həlak olması barədə ermənilərin yaydığı məlumatlara münasibət bildirib.\nMehin_Banu - 23-06-2017, 14:05\n"Maşın" şounun finalçısı İslam ata olmaq xəbərinə görün necə reaksiya verdi - VİDEO Xəbər verdiyimiz kimi, aktyor İslam Mehrəliyev ikinci dəfə ata olub.\nMehin_Banu - 14-06-2017, 13:18\nNazirlik “əmək haqlarının 1 manat artırılması” xəbərinə münasibət bildirib Əmək və Əhalinin Sosial Müdafiəsi Nazirliyi bir sıra mətbu orqanlarda yayılan Nazirlər Kabinetinin qərarı ilə bağlı “əmək haqlarının 1 manat artırılması” xəbərinə münasibət bildirib.\nGunduz94 - 26-04-2017, 20:30\nTelman İsmayılov müflis olması xəbərinə aydınlıq gətirdi (EKSKLÜZİV MÜSAHİBƏ) Son illər dünya kütləvi informasiya vasitələrində məşhur həmyerlimiz Telman İsmayılovun adı ətrafında mütəmadi olaraq ajiotaj yaranır. Bir vaxtlar o, "Çerkizov" bazarının sahibi idi. Ancaq bir anda bazar onun əlindən çıxdı. O, Türkiyədə, Aralıq dənizi sahilində, möhtəşəm "Mardan Palace” otelini\nMehin_Banu - 11-02-2017, 18:52\nBrilliantdan dinini dəyişməsi xəbərinə REAKSİYA Xalq artisti Brilliant Dadaşova kilsədə çəkilən fotolarına münasibət bildirib.\nruqeyya - 9-01-2017, 15:00\nZavoddan çörəyin bahalaşacağı xəbərinə cavab: "Yeni ildən sonra..." Qazın və işığın bahalaşması çörəyin də qiymətlərinə təsirsiz ötüşməyəcək.\nMehin_Banu - 30-11-2016, 20:27\nÇempionluq matçında atasının ölüm xəbərinə sarsıldı Çilinin Santyaqo şəhərində keçirilən tennis turnirində dramatik hadisə yaşanıb.\nMete - 28-11-2016, 18:02\nEbrudan futbolçu ilə sevgili xəbərinə - Reaksiya - FOTOLAR Ebru Gündeş futbolçu Ufuk Ceylanla sevgili olması barədə yayılan xəbərlərə münasibət bildirib.\nMete - 9-11-2016, 10:45


Ali mekteblere ödenişli qebul planının leğvi ne demekdir? - Azadliq Xeber\nAli mekteblere ödenişli qebul planının leğvi ne demekdir?\n28.01.2015 / 14:35 xeber –\n“Təhsilin inkişafı üzrə Dövlət Strategiyası əhəmiyyətli dəyişikliklərə səbəb olacaq”. Bu fikirləri APA TV-də yayımlanan “Sosium” proqramının qonağı, Təhsil Nazirliyinin İnsan resursları şöbəsinin müdir müavini İlham Nağıyev deyib. Onun sözlərinə görə, Azərbaycanda gerçəkləşdirilən təhsil strategiyası 5 istiqamət üzrə nəzərdə tutulub: “İmzalanan sərəncamın əsas məqsədi təhsilin struktur və mahiyyətinin Azərbaycanın inkişaf strategiyasına uyğunlaşdırılmasıdır. Qeyd olunan istiqamətlər məzmun, müəllim, şəffaf idarəetmənin yaradılması, infrastruktur və maliyyə resurslarının formalaşdırılmasından ibarətdir. Strategiya özü məktəbəqədər təhsildən başlayaraq təhsilin bütün mərhələlərini əhatə edir. Yanvarın 19-da prezident tərəfindən imzalanan fəaliyyət planı təhsilin yol xəritəsidir. Bu strategiya təhsilin növbəti on ilini əhatə edir”.\nTəhsildə inkişafı stimullaşdırmaq üçün müəllimlərin əmək haqqının artımından danışan qonaq differensial dəyərləndirmənin müəllimlərin təkmilləşməsinə xidmət etdiyini deyib: “Müəllimlər üçün differensial əmək haqqı planı müəllimin bilik, bacarıq, səriştəsinin, həmçinin gördüyü işin nəticəsinin də nəzərə alınaraq qiymətləndirilməsidir. Təhsil strategiyası da məhz nəticəyönümlü qiymətləndirməni əsas götürür. Bunun ilk addımı artıq bu il yanvarın 16-dan bilik və bacarıqları diaqnostik qiymətləndirmədən keçən müəllimlərin həm əmək haqqının, həm də dərs yükünün artırılması barədə qərarın qüvvəyə minməsidir. Bu avtomatik olaraq dərs yükü normasının artırılması demək deyil. Bu gün məktəblərimizdə 6, 10, 12 saat, həmçinin 24 saat dərs deyən müəllimlərimiz var. Məqsəd müəllimlərin dərs yükü normasının artmasıdır. Məsələn, əgər indi məktəbdə iki müəllim pensiyaya çıxırsa, onların əvəzinə iki yox, bir müəllim işə götürüləcək”.\nNazirlik rəsmisi ilk olaraq Bakı məktəblərində çalışan müəllimlərin əmək haqqının artırılacağını deyib: “Sınaq imtahanının nəticəsi maaşa təsir etmir, yəni nəticədən asılı olmayaraq, imtahandan keçə bilən bütün müəllimlərin maaşı artırılacaq. İlk olaraq bu sərəncam Bakı şəhəri üzrə çalışan müəllimləri əhatə edir. Bakı şəhərində müəllim-şagird nisbəti Azərbaycanın digər bölgələrindən artıqdır. Lakin müəllimlərin sınaq qiymətləndirilməsinin hər hansı coğrafi məhdudiyyəti yoxdur. Bunun Azərbaycanın bütün bölgələrini əhatə edəcəyi gözlənilir. Hal-hazırda bu maaş artımı 30 min müəllimə şamil edilir. Ümumi Azərbaycan səviyyəsində bu, hər 5 müəllimdən birinin əmək haqqının artması deməkdir. İlk olaraq Bakının seçilməsi də, burada 65 rayon təhsil mərkəzinin olmasıdır”.\nİlham Nağıyevin sözlərinə görə, yaxın müddət ərzində bölgələrdə də müəllimlər üçün sınaq imtahanları təşkil olunacaq: “Hal-hazırda nazirlikdə bölgələrlə bağlı müzakirələr gedir, məhz hansı bölgədən başlanması araşdırılır. Lakin bunun üçün ilk növbədə bölgələrdə bunun üçün müvafiq mühit formalaşmalıdır. Müəllim-şagird nisbəti optimallaşdırılmalıdır, müəllimlər arasında dərs yükü rasionallaşdırılmalıdır”.\nQonaq ödənişli təhsil üçün mövcud olan qəbul planının ləğvi barədə geniş məlumat verib: “Sərəncamda ödənişli və ya ödənişsiz təhsil sisteminin deyil, qəbul planının ləğv olunmasından söhbət gedir. Bu o deməkdir ki, məsələn, bu gün hər hansı bir ixtisas üzrə əsasən qəbulun 1/3 hissəsi dövlət tərəfindən, qalan 2/3 hissəsi tələbənin vəsaiti hesabına maliyyələşir. Yəni əgər mühəndis ixtisası üzrə 1000 nəfər təhsil alırsa, bunun TQDK tərəfindən keçirilən qəbul imtahanında ən yüksək bal toplayan 300 nəfəri pulsuz təhsil alır, qalan 700 nəfər isə ödənişli əsaslarla təhsil alır. Sərəncamda məhz bu nisbət planının ləğvi nəzərdə tutulur. Xaricdə olduğu kimi, bu plan ali təhsil müəssisənin özü tərəfindən müəyyən olunacaq. Dövlət tərəfindən ali təhsil müəssisələrinə bu muxtariyyətin verilməsi həmin məktəblərin strukturunun dəyişməsinə səbəb olacaq ki, bu da müəyyən zaman tələb edir”.\nİlham Nağıyev yalnız ödənişli əsaslarla təhsil verən ali məktəblərin dövlətin göstərişi ilə ödənişsiz qəbul planına qoşulmasının hələ gözlənilmədiyini bildirib: “Dünyada təhsilin müxtəlif maliyyələşmə mexanizmləri var. Hal-hazırda təkcə özəl təhsil verən ali təhsil müəssisələri ilə bağlı bu cür addım gözlənilmir”.\nNazirlik rəsmisi orta məktəblərdə valideynlərin idarəetməyə cəlb olunması ilə bağlı Fəaliyyət Planında nəzərdə tutulan istiqamətlərdən danışıb: “Orta məktəblərdə valideynlərin idarəetməyə cəlb olunması dedikdə, bu zaman məktəbin ictimai işləri nəzərdə tutulur. Burada məqsəd valideynin öz övladının təhsilində birbaşa iştirakını təmin etməkdir. Təhsil kimi mürəkkəb sahəyə konkret olaraq hər hansı ölkənin praktikasını şamil etmək çətindir. Məsələn, xüsusilə bölgələrdə şagirdlərin müəyyən səbəblərdən davamiyyətinin zəifliyi araşdırılanda məlum olur ki, valideynin yuxarı sinifdə oxuyan övladını işə cəlb etməklə və yaxud qızları erkən nikaha cəlb etməklə dərsdən yayınmasına səbəb olur. Bu kimi hallar aşkar olunduğu zaman bizdə qanunvericilikdə valideynə təsir etmək üçün inzibati mexanizm yoxdur. Burada yeganə yol valideynin maarifləndirilməsidir. Belə hallarda məktəbin ictimai işlərinə cəlb olunmuş valideynlərin təsir imkanları böyük ola bilər”.\nQonaq valideynlərin təhsildə iştirakının heç də həmişə istənilən nəticəni vermədiyini bildirib: “Əlbəttə, heç də həmişə bizim təhsilə cəlb etmək istədiyimiz valideynlərin təhsil səviyyəsi o qədər də qənaətbəxş olmur. Ən azından valideynlərin vaxtı baxımından bunu həyata keçirmək çətin olur. Valideynlər əsasən maarifləndirmə sahəsində, ictimai işlərdə, bayramların, tədbirlərin keçirilməsində iştirak edəcəklər. Həm də bu, gündəlik iştirak tələb etməyən, yəni ayda, həftədə bir dəfə iştirakı nəzərdə tutan işlər olacaq”.\nİlham Nağıyev şagirdlərin ixtisas seçimi zamanı problemlərin yarandığını deyib: “Hal-hazırda ixtisas seçimi ən ciddi problemlərdən biridir. Yuxarı sinif şagirdləri çox vaxt valideynlərin və ya tanışların təsiri ilə düzgün ixtisas seçimi etmir. Bu isə onların ya ömür boyu sevmədiyi peşənin dalınca getməsinə, ya da sonradan ixtisas dəyişməsinə səbəb olur”.\nQonaq bu ilin fevral ayından sınaq imtahanından keçən müəllimlərin maaşında artım olacağını deyib: “Müəllimlərin maaşlarının artırılması barədə sərəncam bu ilin yanvar ayından qüvvəyə minir. Lakin artımla bağlı hesablama mexanizmi yanvar ayına yəqin ki, hazır ola bilməyəcək. Müəllimlər əlavə artımla olan maaşı fevral ayından ala biləcəklər. Burada dərs yükünün 1,5 dəfə, vəzifə maaşlarının isə iki dəfə artması nəzərdə tutulur. Bu gün iş təcrübəsi olmayan və ali təhsili yenicə başa vuran kadr 10-cu dərəcə üzrə əmək haqqı ilə təmin olunur. Bu gün bir stavka dərs yükünə, yəni 12 saata görə əmək haqqı 155 manatdır. Müvafiq olaraq həmin 12 saatın 18 saata qaldırılması, 1 saata düşən əmək haqqının müvafiq şəkildə tətbiqidir. Hal-hazırda müvafiq nazirliklər tərəfindən bunun dəqiq hesablanma mexanizmi hesablanır. Lakin artım kifayət qədər böyük məbləğdir”.\nİlham Nağıyev müvafiq sərəncama görə, dərs ilinin ortasında dərs bölgüsünün olmayacağını bildirib: “İndi dərs ilinin ortası olduğuna görə dərs bölgüsündə böyük dəyişiklik olmayacaq. Dəyişiklik indiki halda yalnız bir saat üçün nəzərdə tutulan əmək haqqında olacaq. Lakin növbəti dərs ilindən dərs bölgüsü birmənalı şəkildə yeni qayda üzrə olacaq. Bu sərəncam ixtisarların edilməsini nəzərdə tutmur. İl ərzində 4-5 min müəllim təqaüd, analıq məzuniyyəti və s. səbəblərdən işdən ayrılır. Artıq onların yerinə müəllimlər işə götürüləndə yeni qayda nəzərə alınacaq və qalan dərs saatları müəllimlər arasında bölünəcək”.\nQonaq yeni qaydaların müəllimlərin işlə təminatında problem yaradacağına da münasibət bildirib: “Hər il 15 minə yaxın tələbə müəllim ixtisası üzrə təhsili başa vurur, lakin onların cəmi 3-4 mini işə götürülür. Hər məzunu işə götürmək də olmur. Şərtlərə uyğun gələn və mərkəzləşmiş imtahandan keçən hər kəs işlə təmin olunur”.


Səkinə İsmayılova: “Gərək qadın məhşurluğunu evdə unutmağı bacarsın” – MÜSAHİBƏ | Gənc Ailə\nAna Səhifə AKTUAL Səkinə İsmayılova: “Gərək qadın məhşurluğunu evdə unutmağı bacarsın” – MÜSAHİBƏ\nYayda Şüvəlana, qohumları Tubu xalanın bağına gedəndə də oradakı tut ağacına çıxıb mahnı oxuyardı. Elə ki, şux mahnılar səslənərdi, hamı sakitcə qulaq asardı. Amma elə ki, həvəslənib o illərin çox sevilən bir nəğməsini Ramiz Mirişlinin bəsdələdiyi “Mən dönmərəm”i oxumağa başlardı, Tubu xala dözməzddi:\n– Qızım, elə oxuma… Ağlamağım gəlir…\nO vaxt uşaq səsiylə “küsüb məndən, özgələrdən məni soruşanım mənim” oxuyanda Tubu xanımın halının dəyişməsini fərq edəcək yaşda deyildi, amma yenə də kefi pozulurdu ki, xala niyə ağlasın axı? Qadının halının nədən dəyişdiyini ona başa salan da yox idi… İllər sonra anlayacaqdı ki, Tubu xalanı ağladan mahnının sözləri yox, o balaca qızın böyük istedaddan xəbər verən səsindəki yanğı imiş.\nTanıdığımız, tanımadığımız xanəndə\nSəkinə xanımla illərin tanışıyıq. İndi mənə irad tuta bilərlər ki, görkəmli xanəndə, pedaqoq, Xalq artisti, Prezident təqaüdçüsü, nəhayət, gözəl xanım Səkinə İsmayılovanı kim tanımır ki? Fərq ondadır ki, Səkinə xanım da məni şəxsən tanıyır və böyük sənətkar, gözəl xanımla rəfiqəliyə bərabər tanışlığı özüm üçün şərəf bilirəm. Qismət elə gətirib ki, Səkinə xanımın səhnəyə ədəm basdığı illər bizlərin sənət zövünün formalaşdığı zamana təsadüf edib. Nə qədər yaxşı tanısam, yaradıcılığına yaxından bələd olsam da, müsahibə janrının öz qayda-qanunları var: oxucuları nəzərə almaq lazımdır. Odur ki, xanım xanəndə ilə söhbətə bir az uzaqdan başlayırıq.\n– Bilirəm ki, lap uşaqlıqdan, səhnəyə, oxumağa həvəsiniz olub…\n– Bütün uşaqlar kimi… Əslində heç müğənnilik barədə düşünmürdüm. də. Kim məndən soruşsaydı, hansı sənəti seçəcəksən, deyərdim ki, hüquqşünaslığı. O zaman bütün təhsil ocaqlarında olduğu kimi, bizim məktəbdə də özfəaliyyət dərnəyi var idi. Bu gün görkəmli pedaqoq kimi tanınan Vidadi Xəlilov müsiqi müəllimi kimi dərnəyə rəhbərlik edirdi. Məni hazırlaşdırıb müxtəlif müsabiqələrə yollayırdı, mükafatla qayıdırdım. İzah edirdi ki, məktəbdə yaxşı-əla qiymətlərlə oxuyanların hamısı hüquqşünas ola bilər, amma müğənnilik üçün Allahın neməti sayılan səsin varlığı vacibdir. Deyirid ki, sən orta təhsilini başa vurandan sonra mütləq Asəf Zeynallı adına Musiqi Məktəbində təhsilini davam etdirməlisən. Onun dediklərindən sonra fikirləşdim, yəqin səsim var ki, Vidadi müəllim mənə bu sənəti seçməyi məsləhət görür.\n– Beləcə tale yolunu seçdiniz, yaradıcılığa başladınız…\n– Yaradıcılıq deyəndə ki, mən 1980-ci ildə Opera və Balet Teatrına işə qəbul olunduğum vaxtı yaradıcılığımın başlanğıcı hesab edirəm. Altı aylıq gərgin məşqlərdən sonra 1981-ci il mayın 24-də ilk dəfə “Leyli və Məcnun” operasında Leyli rolunda səhnəyə çıxdım. Opera səhnəsi mənim üçün müqəddəs bir yerdir. Mən milli operamızdakı bütün qadın partiyalarını oxumuşam. “Leyli və Məcnun”da Leyli, “Əsli və Kərəm”də Əsli, “Aşıq Qərib”də Şahsənəm, “Gəlin qayası”mda Gülbahar, “Vaqif”də xanəndə qız kimi səhnəyə çıxmışam. Ən axırıncı cərgədə eşidiləcək səslə canlı oxumaq, xoş görünüş, tamaşaçını 3 saat öz cazibəsində saxlamaq, aktyorluq qabiliyyəti, səhnənin müxtəlif yerlərində orkestri eşitmək xüsusiyyəti olmalıdır ki, dinləyici, muğamsevər səni qəbul etsin. Yəqin, bu cəhətlər məndə vamış ki, tamaşaçı məhəbbəti qazana bildim.\n“Muğam” tacının dəyərli Səkinəsi…\n– Opera solisti kimi tanındınız, amma yenə də tələbə idiniz…\n– Bəli, teatrda işləyə-işləyə Mədəniyyət və İncəsənət Universitetində mədəni-maarif fakültəsində təhsil aldım. Mən həmişə öyrənməyə hazır adamam. Bu yaşımda da mütaliə edirəm, cavan çağlarımda dərindən anlamadığım qəzəlləri yenidən oxuyuram, mənasını öyrənirəm. Füzulini, Seyid Əzimi özüm üçün kəşf etmək mənə zövq verir. Ümumiyyətlə, elmdə, sənətdə “hər şeyi biliəm” dediyin gün tükənirsən.\n– Səkinə xanım, iş elə gətirib ki, Azərbaycan qadın xanəndəlik məktəbində bir çox ilklərə siz imza atmısınız…\n– Bilirsiniz, mən həmişə yenilyə can atan, nələrisə öyrənməyə çalışan adamam. Muğam klassik sənətdir, amma gəərək onu da zəmanənin nəbzini tutaraq oxuyasan ki, dinləyiciyə xoş gəlsin. Daha deməsin ki, otuz ildir muğamı bir qəzəl üstdə oxuyur. Mən sənətə gəlmişəmsə, deməli, Allahın neməti olan səsimdən düzgün bəhrələnməliyəm, bir iz qoymalıyam. Əlibaba müəllimin sözü olmasın, izlə gedənin izi qalmaz, gərək özün iz qoyasan.\n– Sizin qadınlardan ibarət muğam üçlüyünüzdə bir zamanlar necə təlabat yarandığı yadımdadır…\nAzərbaycan qadın xanəndələri arasında əlinə aldığı qavalı çalan ilk qadın xanəndə mən olmuşam. Sonra fikirləşdim ki, qızlarla bir üçlük yaradım. Çıxışlarımız böyük rəğbətlə qarşılılandı.\n– Hətta həmin üçlüklə İranda belə səhnəyə çıxıb konsert verdiniz…\n– 1999-cu ildə, İranda hökumət qadınların yalnız qadın auditoriyasında oxumasına icazə verəndə məlum oldu ki, səhnəyə çıxıacaq kimsə yoxdur. Çünki əvvəllər müğənnilik etmiş xanımlar buna hazır deyildilər, repertuarları yox idi, gənc qızlar da sənətə gəlmirdilər. Amma bizim üçlük barədə məlumatları var idi və İranın şəhərlərindəki qastrol səfərlərimiz böyük uğurla keçdi.\n– Siz həm də əksər qadınların ifa etmədiyi, bir sıra mürəkkəb, qadın səsi üçün uyğun sayılmayan muğamları da ifa etmisiniz…\n– Zeynəb Xanlarova “Çahargah” muğamını 19-20 yaşında oxumuşdu. Mən isə onu oxumağa həvəslənəndə yetkin yaşda idim. Fikirləşdim ki, mən niyə “Çahargah”ı oxumayım. Hazırlaşdım, oxudum, lentə yazdırdım.\n– Bir xalq mahnısında deyildiyi kimi, qədir bilən yanında dünyadan qiymətlisən…\n– Sənətdə olduğum illər ərzində xalqımdan məhəbbət, dövlətimdən hörmət görmüşəm həmişə. Bunu dana bilmərəm. Xanəndələr arasında ən gənc yaşda – 36 yaşımda xalq artisti adını mən almışam. Azərbaycan muğam sənətinə, muğamatı yaşadanlara nə qədər qayğı və diqqətin olduğu göz qabağındadır. Heydər Əliyev Fondunun, şəxsən fondun prezidenti Mehriban Əliyevanın Azərbaycan muğamının təbliği üçün gördüyü işlər sadalamaqla bitməz.\nSənət və həyat missiyası\n– Bir az da ailənizdən danışaq. Gəlin etiraf edək ki, istedadlı qadının həyat yoldaşı olmaq hər kişinin işi deyil. Hər adam bunun öhdəsindən gələ bilmir. Elə bu səbəbdən istedadlı qadınlarımız arasında, nənələrimizin dili ilə desək, ərdən yarıyanlar azdır…\n– Dediklərinizdə həqiqət var. Bəli, sənətdə elmdə yüksəlməyi arzulayan qadının həyat yoldaşı onu başa düşməli, dəstək verməli, ya da heç olmasa, maneçilik törətməməlidir. Bunu hər kişi bacarmır. Amma gərək qadın da məhşurluğunu evdə unutmağı bacarsın. Mən hələ doğmalarımın yanında özümü xalq artisti, dünyanı gəzib-dolaşmış, minlərlə insanın alqışladığı məşhur xanəndə kimi aparmamışam. Evimdə ərli qadınam, anayam, ailənin böyüyü də qızımın atasıdır, mənim həyat yoldaşımdır. Təzə ailə quran vaxtlarda bütün ailələrdə çətinliklər, anlaşılmazlıqlar çox olur, gərək bunlara dözəsən ki, bəhrəsini də görəsən.\n– Yaxşı, bəs siz evdə necəsiniz?\n– Evimin qadını, anasıyam. Mətbəximi heç kimə etibar etmirəm. Amma kommunal xərclər nə qədərdir, hara ödənilir, bazarda nəyi neçəyə satırlar, hansı dükanda nə var, evə gündəlik nə lazımdır, – həyat yoldaşımın sayəsində belə qayğılardan azadam. İllərdir ki, bu yükü o daşıyır. Arada qarşılıqlı etibar-inam yaranandan sonra normal düşüncəli kişi heç vaxt öz həyat yoldaşının qarşısında ciddi qadağalar qoymur. Mən adi televiziya proqramında çııxış etmək üçün evdən çıxanda yoldaşım, qızım məni gülə-gülə yola salırlar, gülə-gülə qarşılayırlar. Amma indi təsəvvür edin, sən çox böyük şöhət sahibisən, konsertdən qucaq dolusu gül çiçəklə evə gəlirsən, amma səni kimsə qarşılamır, sevincinə şərik olmur. Arxanda ailən durmursa, evində səni gözləyənlər, sevənlər yoxdusa, bunun nəyi xoşbəxlik oldu?\n– Səkinə xanım, mənə elə gəlir ki, sizin ən böyük, ən mükəmməl əsəriniz elə qızınızdır. Bibixanım gözümüzün qabağında böyüyüb. Heç vaxt adınızdan istifadə etməyib, şöhrətinizin kölgəsində gizlənməyib.\n– Çox sağ olun. Bibixanım mənim yeganə balamdır. Amma onu heç vaxt ərköyün etməmişəm. Hələ aşağı siniflərdə oxuyanda ona başa saldım ki, heç vaxt kiminsə qapısını döyüb deməyəcəm qızım ali təhsil almalıdır, ya da aşağı qiymətini düzəltmək lazımdır. Axı adama deməzlər ki, biircə uşağa da təhsil verməyə, onu tərbiyəli böyütməyə gücün çatmadı? Bəli, təhsili, dünyagöüşünün genişlənməsi üçün əlimdən gələni etdim. Tələbə adını 580 balla qazandı, köməksiz, tapşırıqsız təhsil aldı. İndi işlədiyi yerdə də hamı onun tərbiyəsindən, davranışından, savadından razılıq edir. Gəlin köçdüyü evdə də hamı ilə hörmətlə davranır. Mən qızımı özüm kimi tərbiyə etmişəm. Nəyə görəsə mənimlə məsləhətləşəndə heç vaxt qəti sözümü deməmişəm. Təklif etmişəm ki, atanla məsləhətləş, gör o nə deyir. Əslində, atasının nə deyəcəyini, fikirlərimizin uzlaşacağını bilmişəm, amma yenə də istəmişəm ki, son sözü qərarı atasından eşitsin.\n– Mütaliəni sevən, yenilklərə açıq adamsınız. Sosial şəbəkələrdə də fealsınız.\n– Gərək zəmanə ilə ayaqlaşasan. Mən də komputerdə işləməyi, internetdən istifadə etməyi öyrəndim. Əgər dinləyicilərim sosial şəbəkələrdədisə, mən niyə orda olmayım.\n– Bəs internetdə ən çox nə axtarırsınız?\n– Musiqiyə qulaq asıram. Digər xalqların milli musiqisini, xususilə də muğamları dinləyirəm. Ölkə xəbərlərini, mədəniyyət yeniliklərini izləyirəm. Hə, bir də yeni yemək reseptləri ilə maraqlanıram.\n– Səkinə xanım, musiqi bütün həyatınızı zəbt edib. Bəs bundan yorulanda, bəzəndə necə dincəlirsiniz?\n– Əgər hər hansı bir çəkilişə, səsyazma studiyasına getmirəmsə, vaxtımı doğmalarımla keçirirəm. Mən doğmalarımla nəfəs alıram, onların problemləri problemim, sevincləri sevincimdir.\nGeriİki stəkan süd, 3-4 əncir: 10 dərdə dərman olan MÖCÜZƏ İrəliGəlinlik mağazasında satıcıların ağlatdığı gəlin


Adil Qeybulla həyəcan təbili çaldı:\nHazırda Hindistan ştammı çox aktuallaşıb. Onu ilk dəfə Hindistanın Şərqi Benqalliya ştatında Genomika və İnteqrativ Biologiya İnstitutunun əməkdaşları aşkarlayıb. Tədqiqatlara görə, virusda ikili mutasiya gedib. Yəni, B1617 və B1618 ikili mutasiya qeydə alınıb.\nBunu Teleqraf.com-a açıqlamasında professor Adil Qeybulla deyib.\nOnun sözlərinə görə, mutasiya nəticəsində virusun genomunda olan arxitektonika, nufliotit zəncirinin quruluşu xeyli dəyişib və virus yeni bir xassə alıb:\n“İkili mutasiya nəticəsində virusun immun reaksiyadan yayınma qabiliyyəti var. Yəni, orqanizmdə ola bilsin ki, immunitet virusa qarşı həssas olmasın, bu isə çox təhlükəlidir. Bu gün Hindistanda ölü sayı 3 min nəfərə qədərdir. Küçələrdə kütləvi meyitlərin yandırılması, klematsiyalar həyata keçirilir. Bir tərəfdən dünya narahatdır ki, bu klematsiyalar virusu yenidən aktivləşdirə bilər. Amma bu belə deyil. Yüksək temperaturda viruslar dərhal deformasiya olunur və öz aktivliyini itirir”.\nAdil Qyebullanın fikrincə, Hindistanda meyitlərin yandırılması ekoloji problem yarada bilər:\n“Hindistanda küçələrdə meyitlərin yandırılması ənənəvi hal olub. Orada adətən meyitlər ya yandırılır, ya da çaya atılırdı. Çox çətin situasiya yaranıb.\nBu gün qeyd olunur ki, San-Fransiskoda Stenford Universitetinin klinik virusologiya institutunun əməkdaşları da bu virusun Hindistan ştammı olduğunu müəyyən ediblər. Artıq bunun Rusiyada olması da güman edilir. Əgər ştamm yayılsa, dördüncü dalğa hesab olunacaq. Bəzi alimlər bunu ikili mutasiya olduğu üçün pandemiyamın yeni mərhələsi sayırlar. Dünya bu gün belə çətinlik qarşısındadır.\nHesab edirəm ki, biz çox ehtiyatlı olmalıyıq. Karantin davranışlarına əmək etməl vacibdir. Çünki bütün ölkələrdə insanlar yorulub, resurslar tükənib. Yeni dalğa olarsa, böyük itkilərlə müşayiət oluna bilər. Koronavirusla bağlı verilən proqnozlar özünü doğrultmur, hələlik pandemiyanın sona çatmaq niyyəti yoxdur. Hindistan ştammının hansı davranış sərgiləyəcəyi narahat edir, buna görə də qaydalara çox ciddi əməl etməliyik”.\nCOVID-19 pandemiya Adil Qeybulla Hindistan ştammı Dördüncü dalğa


Lənkəran Şəhər Təhsil Şöbəsində 8 Mart Beynəlxalq Qadınlar Günü qeyd olunub. Tədbiri giriş sözu ilə açan Şəhər Təhsil Şöbəsinin müdiri A.İbrahimov ölkənin ictimai-siyasi həyatında qadınların fəal rolundan danışıb.\nYığıncaq iştirakçılarından müdir müavini G.Bağırov, TİAHİ Lənkəran Şəhər Komitəsinin sədri Q.Zeynalov, aparıcı məsləhətçi S.Əliyev və başqaları qadınları təbrik edib, onlara xoş arzularını bildiriblər.\nQadınlara bayram münasibətilə qiymətli hədiyyə və tər çiçəklər təqdim edilib.\nMəktəblərdə görüşLənkəranda peşəyönümü işinin təşkili layihəsinə start verilib“M.Hüseynzadə-100”Direktorların işə qəbulu üzrə müsahibələrə başlanılıbTəhsil naziri Xırdalan şəhərində vətəndaşları qəbul edəcək Bütün xəbərlər


Bir qadına əl qaldırmaq kişilikdəndirmi? » wWw.Qadinlar.Biz ~ Qadınlar Bir Incidir! Populyar Qadın Saytı\nSəs ver: Avtobusla evə gelirdim, çox yorgun və fikirli idim. Dayanacaqların birində bir qadın qucağında körpəsi bizə qoşuldu. əynində köhnə, çirkli paltar ayağında isə ciriq ayaqqabı var idi. əvvəl elə bildim dilənçidir. Elə də əhəmiyyət vermədim. Nə yalan söyləyim hec üzünə də baxmadım. Çünki həmin günüm tamamilə problemlərlə dolu idi. Bir anlıq evə çatıb istirahət etmək barədə düşünürdüm. Yanımdakı yer boş olduğundan qadın gəlib yanımda əyləşdi. Körpənin səsi məni bütün problemlərdən uzaqlaşdırdı. O təxminən 7-8 ayliq olardı. Çox şirin idi. əynindək çirkli paltar onun gözəlliyinə heç də xərər gətirmirdi. Başladım onu oynatmağa, ayağında az qala sürşüb düşən corabını təzədən geyindirdim. Və onun başını sığallıyaraq üzümü çevirdim ki, anadan bu gül balanın adını soruşam, elə həmin an dünya başıma fırlandı. Insanlar necə amansız olublar, bunu hansı ər öz həyat yoldaşına edə bilər?? Gözlərim ani doldu özümü güclə topladım ki, ana mənə baxıb ürəyi dağlanmasın. biraz ətrafdakı insanlara nəzər saldım. Hamının gözü həmin anada idi. Onun üzü eləcə yara idi. gözünün biri şişib, göz bəbəyini demək olarki tamami ilə örtmüşdü. Qaşı çapılmışdı. Üzündə bəzi köhnə yara izləridə var idi. Hansı ki,solğun ləkələri qalmışdı. Ağzımı açıb söz soruşmamış o məni qabaqladı. Gedəcəyi yeri, bura adamı olmadığından şəhəri tanımadığını dedi.. düzü həmin yeri məndə tanımırdım. Qabaqda əyləşən xanımlardan soruşdum. Sonra isə ona başa saldım. Qadın yoldaşı ilə dalaşıb evi tərk etdiyini, bucür həyatı yalnız körpə Nərmini üçün yaşadığını dedi. Onda əsil sevginin nə oldugunu anladım...


MƏQALƏLƏR: İNKARÇILARA ƏN BÖYÜK CƏZALARDAN BİRİ ONLARIN DÜNYADA DA, AXİRƏTDƏ DƏ XOR VƏ ALÇAQ EDİLMƏLƏRİDİR\nİNKARÇILARA ƏN BÖYÜK CƏZALARDAN BİRİ ONLARIN DÜNYADA DA, AXİRƏTDƏ DƏ XOR VƏ ALÇAQ EDİLMƏLƏRİDİR\nBu dünyada imtahan şəraitində xüsusi olaraq yaradılmış bir birlik vardır. Bu insanlar heç bir məlumata əsaslanmadan, heç bir yol göstəriciləri olmadan Allaha qarşı mübarizə aparan, möminlərə çətinlik yaradan, üsyan edən inkarçılardır. Allah onlara dünya həyatında möhlət verir. Onlar isə bu üsyanları səbəbi ilə özlərini güclü zənn edən və lovğalanan insanlardır. Özlərinin möminlərdən üstün olduğuna inanır, böyüklük göstərirlər. Uca Allah onları bu böyüklənmələrinə və Allaha qarşı üsyanlarına görə dünyada da, axirətdə də ən böyük cəza olaraq "alçaldılmağa" layiq görmüşdür. Dünyada da, axirətdə də inkarçılara yönələn olduqca çətin əzab növləri vardır. İnkar edənlər inadcıl və azğın olduqlarına görə müxtəlif formalarda həlaka düşmüşdür. Allah dünyada onları müsibətə düçar etdiyi kimi, axirətdə də onlara qızğın alovun əzabını daddırır. Alçaldılma və hörmətdən salınma da Rəbbimizin Quran ayələrində bildirdiyi inkarçılara əzab vermək formalarından biridir. Onlar dünyada böyük bir inad və lovğa içində yaşayarkən hörmətdən salınma, xor görülmə və alçaldılma bu böyüklük hissi içində olanlar üçün ən böyük əzablardan biridir.\n(O gün) bir çox üzlər zəlil görkəm alacaq (Ğaşiyə surəsi, 2)\n(Sehrbazlar) orada məğlub edildilər və xar olaraq geri döndülər. (Əraf surəsi, 117-119)\nOna (cəhənnəm atəşinə) gətirilib göstərildikləri zaman sən onların zillətdən boyunlarını büküb (dəhşətdən gözlərinin ucu ilə) gizlin-gizlin (oda) baxdıqlarını görəcəksən. İman gətirənlər deyəcəklər: “Həqiqətən, (əsl) ziyan çəkənlər qiyamət günü özlərini və ailələrini (özlərinə bağlı olanları) ziyana uğradanlardır!” Bilin ki, zalımlar (kafirlər) daimi əzab içində olacaqlar. (Şura surəsi, 44-45)\nXor görülüb hörmətdən salınma böyüklük hissi içində olan, Allahı yaradıcı qəbul etməyib (Allahı tənzih edirik) özünü ilahlaşdırmağa çalışan inkarçılara qarşı çox böyük bir cəzadır. Bu, onların haqsız böyüklük istəyinin tam qarşılığıdır və eyni zamanda onları alçaldıb acizliklərini hiss etdirən bir qarşılıqdır. İnkarçılar qarşılaşdıqları bu böyük alçaldılma ilə ziyana uğrayarkən uca Allah iman edənləri axirətdə heç vaxt hörmətdən salmayacağını ayələrində bildirmişdir:\nEy iman gətirənlər! Allaha səmimi-qəlbdən (bir daha günaha qayıtmamaq şərtilə) tövbə edin. Ola bilsin ki, Rəbbiniz günahlarınızın üstünü örtsün və sizi (ağacları) altından çaylar axan cənnətlərə daxil etsin. O gün Allah Öz Peyğəmbərini və onunla birlikdə iman gətirənləri xəcil etməz. Onların (iman) nuru (qıl körpüsü üstündə onlara yol göstərmək üçün) önlərindən və sağ tərəflərindən axıb şölə saçarkən onlar belə deyəcəklər: “Ey Rəbbimiz! Bizim nurumuzu tamam-kamal elə və bizi bağışla. Həqiqətən, Sən hər şeyə qadirsən!” (Təhrim surəsi, 8)\nİman edənlər dünyada da, axirətdə də Allahın sonsuz nemətinə çatacaq, sonsuz Cənnətdə ən mükəmməl şəkildə mükafatlandırılacaqlar. Allah onları ucaltmışdır. İnkarçılar alçaq edildikcə möminlər nemətlərin ən gözəlinə qovuşacaq və Allahdan sonsuz ruzi görəcəklər.


Italia.Az İtalyan Zərgərlik Sənəti\nZərgərlik sənəti İtaliyanı zərgərlik sektorunda dünya lideri edən “Made in Italy”nin vacib elementlərindən biridir. Dünya rekordlarına imza atan italyan ilkləri sənətkarlıq qabiliyyətindən tutmuş istehsalın kəmiyyətinə və ixracına qədər saysız-hesabsızdır.\nİtalyan zərgərlik sənətinin əsas xüsusiyyəti keyfiyyətdir. Bu da sözsüz ki, sənətkarlıq ənənəsinin onilliklər boyu nəsildən nəsilə ötürüldüyü ölkədəki istedadlı zərgərlərin bacarıqlı əlləri ilə hazırlanan zinət əşyalarını bənzərsiz edən amillərdən biridir. Onların Made in İtaly zərgərlik nümunələrini dünyada ən sevilən və arzu olunan hala gətirən qabiliyyəti və texnikası, zövqü və dizaynı ilə birlikdə, ənənə ilə yeniliyin qarışmasına imkan verir.\nBu ənənənin mənşəy çox qədim bir dövrə dayanır. Hələ Roma İmperiyasından əvvəl, metallurgiya texnikasını yaxşı bilən Etrusklar var idi və İtaliyanın cənubunda da mərcan daşı (coral) emalı ilə artıq uzun müddət idi ki, məşğul olurdular. İtaliyanın bu sektorda və hətta xaricdə də ən dəbdəbəli və gözoxşayan lyuks sektoru ilə özünü tanıtmasına imkan verən əsas dövr 1900-cü illər, xüsusən də 80-ci illər oldu. Buna aid təkcə Buccellati, Damiani, Bvlgari kimi adları çəksək, kifayətdir.\nİtaliyada zərgərlik sənəti ilə məşhur olan çoxsaylı sənətkar rayonlar var ki, onların hər biri özünəməxsus xüsusiyyəti və ixtisaslaşma sahəsi ilə seçilir. Qızıl emalı üçün ən məşhur qəsəbə, bu gün qonşu 8 bölgəni də əhatə edən Pyemont regionu, Valentsa şəhərində yerləşir. 1945-ci ildə Valentsa zərgərlik ənənəsini təbliğ edən və qoruyan Valentsa Zərgərlik Assosasiyası (VZA) yaradıldı.\nZərgərlik ənənəsinə görə çox mühüm şəhərlərdən biri də Veneto regionundakı Viçentsa şəhəridir. İldə iki dəfə olmaqla, yanvar və sentyabr aylarında “Vicenzaoro” Beynəlxalq Zərgərlik və Zinət əşyaları sərgisi, eyni zamanda zərgər istehsalında tətbiq olunan avadanlıq və texnologiyalara həsr olunan T.Gold sərgisi keçirilir. Viçentsa şəhərində həmçinin İtaliyada ilk və dünyada az sayda olan zərgərlik muzeylərindən biri “Museo del Gioiello” (Ləl-cəvahirat Muzeyi) də fəaliyyət göstərir.\nToskana regionunda yerləşən Arezzo da qızıl emalı ənənəsinə sahib olan şəhərlərdən biridir. Aprel ayında zərgərlik, qızıl-zinət əşyaları, gümüş və qiymətli daşlara həsr olunan “Oroarezzo” beynəlxalq sərgisi, oktyabr ayında isə eksklüziv olaraq Made in Italy qızıl-zinət əşyalarına həsr olunmuş “Gold Italy” sərgisi keçirilir.\nNeapol yaxınlığındakı Torre del Greco şəhəri, hələ bu gün də dünya rekordunu qoruyan və əsrlərdən bəri davam edən mərcan daşı (coral) emalı ənənəsi ilə məşhurdur. Mərcan daşı bu ərazidən çıxır və sahil boyunca emal olunur. Mərcan daşının bir neçə növü var: ən dəyərliləri “mələk dərisi” adlanan çox tünd qırmızı və solğun çəhrayı rəngdə olanlarıdır. Neapolda yerləşən Mərcan Muzeyində siz həmçinin regiondakı mərcan daşı emalının tarixi haqqında maraqlı faktlar öyrənə bilərsiniz.\nGold Italy www.gold-italy.it\nGözlər 2019-cu il Milan Moda Həftəsinin üzərində


2021, 19 Sentyabr, bazar, Bakı vaxtı 14:35\nTehran, 2 avqust\nSəhiyyə rəsmiləri əhalinin 40 faizindən də azının maska taxmaq, sosial məsafə gözləmək qaydalarına əməl etdiyini bildirirlər\nAvqustun 4-də İranda koronavirusa aşkarlanmış ümumi yoluxma sayı 4 milyonu keçib. Hazırda yüksək yoluxucu delta variantı yoluxmaları sürətlə artırır.\nÖlkədə son 24 saat ərzində 39 mindən çox yoluxma, 409 ölüm qeydə alınıb. Ümumi ölü sayı isə 92 mindən artıqdır.\n83 milyon əhalisi olan İranda real yoluxma və ölü sayının daha yüksək olduğu düşünülür.\nDST peyvəndin gücləndirici dozasına moratorium qoymağa çağırıb\nCəmi 2.8 milyon nəfər\nVaksinasiya isə elə də sürətlə getmir. 11 milyondan çox adama ilkin doza, cəmi 2.8 milyon nəfərə isə hər iki dozanın vurulduğu bildirilir.\nAli dini lider Ayətulla Əli Xameneyi avqustun 2-də “gərəkən addımlar”la bağlı göstəriş verib. Bu arada hakim orqanlar “beşinci dalğa” xəbərdarlığı edir. Səhiyyə naziri Səid Namaki ikihəftəlik qapanma xahişi edib.\nArtıq xeyli şəhərdə xəstəxanaların dolduğu, reanimasiya şöbələrində yer olmadığı haqda xəbərlər gəlir.\nSəhiyyə rəsmiləri əhalinin 40 faizindən də azının maska taxmaq, sosial məsafə gözləmək qaydalarına əməl etdiyini bildirirlər.\nBirləşmiş Ştatlar ölkəyə gələn bütün xarici turistlərdən koronavirusa qarşı peyvənd olunmağı tələb edəcək. Britaniya isə səyahətçilər üçün bəzi qaydaları yüngülləşdirmək istəyir.\nCo Bayden administrasiyası delta ştammının yayılmasını əsas gətirərək səyahət qadağalarını qüvvədə saxlayıb. Amma tam peyvənd olunmuş əcnəbilərin ölkəyə buraxılması planlaşdırılır. Ağ ev rəsmisi deyib ki, administrasiya “təhlükəsiz və davamı şəkildə” acılıma getmək istəyir.\nMüttəfiqləri, səyahət industriyası, yaxınlarından ayrı düşmüş ailələr Bayden administrasiyasına qadağaların bəzilərini qaldırmaqdan ötrü təzyiq göstərirlər.\nBritaniya isə bəzi qadağaları yüngülləşdirməyə başlayır. Fransadan gedən, tam peyvənd olunmuş şəxslərin daha karantində qalması tələb olunmayacaq. Dəyişiklik avqustun 8-dən qüvvəyə minir. ABŞ və Avropa Birliyinin təsdiqlədiyi vaksinlə tam peyvənd olunmuş şəxslərin ölkəyə girişinə icazə verilir. Avstriya, Almaniya, Sloveniya, Slovakiya. Latviya, Rumıniya və Norveç də yaşıl siyahıya salınıb. Bu kateqoriyadan olan səyahətçilər peyvəndlənmə statusundan asılı olmayaraq İngiltərəyə girməmişdən və daxil olandan sonra COVID-19 testi verməlidirlər və onlardan özünütəcrid tələb olunmur.\nÇində və Yaponiyada yoluxmalarda kəskin artım\nÇində kütləvi testlər delta varantına onlarla yoluxmanı üzə çıxardığından ölkə səyahəti məhdudlaşdırmağa başlayıb. Artıq milyonlarla insan qapanmaya keçib.\nYoluxmaların artdığı Yaponiyada avqustun 5-dən daha səkkiz prefekturada fövqəladə məhdudiyyətlər genişləndiriləcək. Tokio daxil olmaqla altı prefektura avqustun 31-dək fövqəladə vəziyyət rejimindədir.\nAvqustun 5-də Sidneydə pandemiyanın ən pis günü qeydə alınıb, beş ölüm, yoluxmalarda rekord artım aşkarlanıb. Ölən beş nəfərin dördü peyvənd olunmayanlardır.\nİndiyədək dünyada koronavirusa 200 milyon 200 mindən çox yoluxma aşkarlanıb. 4 milyon 200 mindən artıq xəstə isə vəfat edib.


Hindistanlı ədviyyatlı üç resept - Güc - 2022\nPomidor-mərcimək şorbasının hazırlanması, ədviyyatlı üzümlü çan-dal və dondurma.\nHindistanlı ədviyyat yalnız inanılmaz sağlam deyil, həm də həqiqətən sehirli, çünki ən ləzzətli yeməyi dadlı etmək imkanı var. Sağlığınıza böyük fayda gətirəcək üç resept təqdim edirik.\nPomidor mərcimək şorbası. Şimali Hindistandan olan bu sadə şorba zəncəfil və darçının ədviyyatlı qarışığı ilə sarsıla və isti olacaq. Yalnız soyuq bir qışın ortasında deyil, baharda və hər hansı pis havada isti havaya xidmət edin.\n1 tbsp. kokos yağı\n2 tbsp. mung-dala (mung bean), durulayın və suyun boşaldılmasına icazə verin\n1 tsp qurudulmuş zəncəfil\nÜç böyük pomidor, dilimlənmişdir\n½ tsp zeytun zeytun tarçın\n½ tsp Orta isti biber biber tozu\n½ tsp təzə yerə qara bibər\n¼ fincan çınqıl cilantro (istifadə hissələri)\nOrta istiliyinə ağır dipli böyük bir qaz yağı qoyun, bitki yağı tökün və onu istil. Zəncəfil və zəncəfil əlavə edin, qəlyanaltı ləzzətə qədər 3-4 dəqiqə qədər saxlayın. Sonra pomidor əlavə edin və yumşalana qədər pişirin - başqa 5-6 dəqiqə. Darçın, bibərli və qara bibər ilə çiləyiniz. Qarışıqı 1 dəqiqə bişirin. Preparatın yarısını hazırlayın, qarışıqı 1 dəqiqə daha qaynadın. 600 ml su əlavə edin və şorbanı bir qaynağa gətirin.\nİşığı orta səviyyəyə endirmək və qapağın tamamilə olmasından asılı olaraq pişirməyə davam edin - fasulye yumurta yumaq qədər, kartof püresi kimi. 30-35 dəqiqə davam edəcək. Sonra istilikdən pan çıxarın və şorba, sərin olsun - 5 dəqiqə.\nŞorba bir qarışdırıcıya duz və düz bir uniforma uyğunlaşdırın. Pomidorların və taxılların dəri parçalarını çıxarmaq üçün bir ələkdən sıxmaq - sıvının yox olmasına yol verməmək üçün başqa bir pan üzərində. Çorba və gərgin hissəni birləşdirin, duza duz verin, ezilmiş cilantroun qalan yarısı ilə çiləmə və isti xidmət edin. Cəhənnəm!\nÜzümlü Chan-dal. Bu ətirli yemək Şərqi Hindistanda toy və digər bayramlarda xidmət göstərir. Delicious Dal 4-5 şəfalı ədviyyat, həmçinin beş ədviyyat bir Bengal qarışığı Punch Foron var.\n175 qram dal (mıxlanmış mərcimək); 1 saat ərzində isti suda islatmaq, suyun bir süzgəcdən boşaldılması\n1 tsp torpaq zerdeçal\n2 tbsp. Punch phoron (özünüzü qarışdıra bilərsiniz: ¼ TSP. Qara və ya qəhvəyi xardal toxumu, kimyon, arpacıq, fenugreek və nigella)\n2 bişmiş bibər; tohumları çıxar və yarıya endir\nSeylon darçın 1 çubuq\n2 tsp Üzümlər\n1 tsp qurudulmuş və ya təzə kokos fişləri\n175 qram basmati pirinç; Paketin təlimatına uyğun olaraq əvvəlcədən hazırlayın (və ya 8 pancake roti)\n2 qəlyanaltı suyu qalın bir dibli böyük bir qazana daxil edin və qaynadək gətirin. Əlavə et, orta istilənin azaldılması və qaynadılması, qapaq ilə sıx örtülməməsi. Zaman zaman səthdən köpük verin və çıxarın. Lazım olduğu kimi isti su əlavə edin - daim sürməyi bir maye halında saxlamaq üçün, "şorba" lüləsi. Yumşaq və bişirmək üçün asanlaşdıqdan qədər təxminən 1 saat. Sonra zerdeçal və qara bibərini qarışdırın.\nYağları orta istilikdə kiçik bir skillədə istiləşdirin. Punch əlavə et və tohumlar çatana qədər bişirin - təxminən 15 saniyə. 10 saniyə əlavə qırmızı bibər, sarımsaq, darçın və sote əlavə edin. Üzüm və kokos fişləri ilə qarışdırın və hindqozu qızıldan dönüncəyə qədər bişirin - təxminən 10 saniyə.\nTökmək coconut-ədviyyəli qarışıq verdi və qaynadək gətirir. Brülörü söndürün. Darçın çubuqlarını, sarımsaqlı qarğıdalıları və çili dilimlərini çıxarın. Pirinç və ya roti çörək ilə xidmət edin.\nƏdviyyatlı çay dondurması. Hind dondurması bunu edir. Bütün süd qalınlaşana qədər saatlarca qaynadılır. Bu reseptdə vaxt qazanmaq üçün tam sütlü qatılaşdırılmış süddən istifadə edirik. Beləliklə qaynama prosesini qısaltmaq olar.\n540 q qatılaşdırılmış süd\n370 q konsentrasiya süd\n3 çanta qara çay (məsələn, ingilis kahvaltısı) və ya 2 çay. yaprak çayı\n½ tsp qurudulmuş zəncəfil və ya təzə meyvə suyu, zəncəfili bir parçadan sıxılmış, 2,5 sm (lif ayrılmış)\nYaşıl kardamomun 3 hissəsi; soymaq, toxumları kəsdirin\n8 silikon tin 5 sm və ya 2 plastik boru (hər biri 600-650 g dondurma ehtiva etməlidir)\n1 tsp kəsilmiş fıstıqlar\nKiçik bir odada orta ölçülü bir qazan qoyun, içində süd, çay, zəncəfil, darçın, kardamon qarışdırın. Süd, qaynana başlayana qədər tez-tez qarışdırın. İstehlakdan çıxarın və bir ələk vasitəsilə istiliyədavamlı şüşəyə süründürün. Çay torbalarını çıxarın (əgər istifadə edərsə) və bir damcı çay dadı itirməmək üçün onları birbaşa sıvağa sıxın.\nQarışıqdan otaq temperaturu qədər sərinləyin (təxminən 1 saat). Şəkilləri doldurun və ya borulara tökün. Qarışıq qatılana qədər dondurucuda saxlayın - qələmlər üçün təxminən 2-3 saat və ya borular üçün gecə.\nDondurma dondurucuda 2 aya qədər saxlaya bilərsiniz. Doğranmış fıstıq ilə bəzədilmiş xidmət edin.\nCopyright 2022 \_ none \_ Hindistanlı ədviyyatlı üç resept


"Juventus" artıq məni maraqlandırmırdı, onların hərəkəti məni incik salmışdı"\n"Roma"nın "Sampdoria"dən heyətə cəlb etdiyi Patrik Şik Çexiyanın "Reporter" jurnalına müsahibə verib. Goal.az xəbər verir ki, gənc forvard "Juventus"a baş tutmayan transferi və gələcəyi barədə danışıb.\n- Ötən yay əvvəlcə "Juventus"da tibbi müayinədən keçdin. Turin klubuna transferinə nə mane oldu?\n- Ciddi bir şey yox idi. Ürəyimdə aritmiya vardı, keçib getdi. İstirahət üçün kifayət qədər vaxt tapmışdım. Bu problem aradan qalxacaqdı. Amma "Juventus" mənimlə müqavilə imzalamaqdan imtina etdi. İstirahətdən qayıdandan sonra agentim Pavel Paska dedi ki, başqa testlərə görə Turinə getməliyəm. Bunu etmədim. "Juventus" artıq məni maraqlandırmırdı, onların hərəkəti məni incik salmışdı. İyulun ortasında müqaviləmdə göstərilən 25 milyon avroluq buraxılış qiyməti qüvvədən düşürdü. "Sampdoria"nın prezidenti bildirdi ki, transferimdən mümkün qədər yüksək məbləğ qazanmaq istəyir. Məni "Roma" klubuna 40 milyon avro qarşılığında satmaqla istəyinə nail oldu. Müqaviləyə imza atanda özümü dərindən nəfəs aldım. Artıq diqqətimi yalnız futbola yönəltmək imkanı qazanmışdım. Ötən ilə nisəbətən daha sakitəm. Hər kəs məni müəyyən istedada malik gənc futbolçu kimi tanıyır. Aleksandr Kolarov transfer qiymətimə görə narahat olmamağı tövsiyə etdi.\n- "Roma"da ilk günlərin necə keçdi?\n- Klubun məşq bazasını görəndə çox razı qaldım. Bu cür şərait hər klubda olmur. Heç nəyə narahatçılıq keçirmirəm. Burda əla meydançalar, reablitasiya sistemləri, trenajor zalı və bizi müntəməz nəzarətdə saxlayan qidalanma üzrə ekspertlər var. Onlarla əməkdaş xüsusi olaraq futbolçulara xidmət edir.\n- Gələcəyin barədə nə düşünürsən?\n- Ümid edirəm ki, bir neçə ildən sonra daha güclü və yüksək məvacib ödəyən kluba keçərəm. Bu, mənim üçün hər zaman motivasiya olub. Hazırki səviyyədən üstə getməyi düşünmürəm. Amma "Real Madrid", "Barcelona", "Manchester United" kimi daha güclü klublar var.


Falçının dedikləri düz çıxdı, milyoner oldu: indi varis axtarır - FOTOLAR\nO, moda dünyasının inqilabçılarından sayılır. Adi şərabçının oğlu bu gün 160 milyon insanı geyindirəcək qədər yüksəklikdədir. Bir zamanlar falçının ona vəd etidiyi xoşbəxt gələcəyi əldə etsə də digər məşhur stilistlər kimi varisi yoxdur. Özündən sonra imperiyasını kimə buraxacağı hələki bəlli deyil. Söhbət Kristian Diorun tələbəsi məşhur Pierre Kardindən gedir.\nPublika.Az “Brendlərin tarixi” layihəsi çərçivəsində P.Kardinin uğura gedən yolunu təqdim edir.\nPierreni qızların gəlincikləri cəlb edir\nPierre Kardin 2 İyul 1922-ci ildə İtaliyada anadan olub. O, altı uşaqlı ailənin son beşiyi idi. Bir müddət İtaliyada yaşasalar da, 2 yaşında Fransaya köç ediblər. Yeri gəlmişkən, Kardinin atası muzdlu hərbiçi olub. Yalnız qocaldıqda şərabçılıqla məşğul olmağa başlayıb. O, oğlunun da ailə işini davam etdirməsini istəyib. Lakin Pierrenin bu yöndə şəxsi planları olub. Belə ki, uşaq yaşlarından geyim və arxitekturaya maraq göstərib. Oğlanlardansa qızlarla dostluğa üstünlük verib. Əslində Pierreni onların gəlincikləri cəlb edirmiş. Gələcəyin stilisti gəlinciklərə cürbə-cür parçalardan paltarlar tikirmiş.\nFalçı falıma bir də bax!\nPierre hələ uşaqlığından anlayırdı ki, onunla bağlı qeyri-adi nəsə baş verməlidir. Falçı da ona xoşbəxt gələcəyindən xəbər verincə bunu beyninə həkk edir. Nə qədər özünü illüziyalarla təsəlli etməsə də. Nəhayət, 1936-cı ildə, 14 yaşında bir məşhur dərzinin yanında tikiş öyrənməyə başlayır. 1945-ci ildə Parisə gəlir. La Paix-dəki moda evində işləməyə başlayır.1946-cı ildə prespektivli gənc modelyer o zamanlar ulduzu bərq vuran məşhur Kristian Diorla tanış olur. Dior ona iş təklif edir. Bununla da Pierrenin karyerasının yüksəliş dövrü başlayır.\n“Cristian Dior” modellərini bəyənmir\nPierre pulsuz, adsız və əlaqələrsiz Parisdə bir şeyə nail ola bilməyəcəyini çox yaxşı bilən tiplərdən idi. Məhz iti ağılı sayəsində vəziyyətdən çıxış yolu tapır. Məşhur şair Jana Koktonu satın alaraq şəhərin elitasına daxil olur. Məqsədi isə parlaq ad qazanmaq idi. Cəmi bir il keçir Kardin Kristian Diorun studiyasında aparıcı dizaynerlərdən birinə çevrilir. Diorun hətta ona “mənim balaca Pierrem” dediyi yazılır. Düzdür, bir neçə il sonra Pierre Diorun modelləri ilə məzələnməyə başlayır: “Bu gün Dior tamaşadır. O, şlyapalar və ayaqqabılarla hara getmək olar? Diorun paltarı ilə restoranda otursanız sizə 3 stol gərəkəcək. Müasir qadınlar işə gedir, maşın sürürlər. Maşınların ölçüsü azalır, amma Diorun paltarlarınınkı genişlənir”.\nŞəxsi moda evi\nParisə gəlməsindən cəmi 5 il sonra Kardin öz moda evini yaradır. Həmin gün K.Dior ona 170 ədəd qızılgül göndərir. Moda evinin təqdim etdiyi geyimlərə gəlincə, alıcılara gündəlik tələbata uyğun, mücərrəd geyimlər təqdim olunurdu. K.Diorun modelləri ilə müqayisədə kifayət qədər avanqard stilə üstünlük verən Pierre az müddətdə diqqət çəkə bilir. Dünya məşhurları - Yeva Peron, Sofi Loren, Marlen Ditrix və digərləri onun müştərisinə çevrilir. Beləcə uğurun sonrakı mərhələsi gəlir.\nPierre 1953-cü ildə “Maison Da Couture”u açır.1954-cü ildə ilk qadın kolleksiyası mağazası olan "Yeva"nı ( "Həvva"), 1957-ci ildə də isə ilk kişi mağazası "ADAM" yəni "Adəm"in açlışını edir. 1959-cu ildə Yaponiyaya səyahətinin ardından ilk hazır geyim kolleksiyasını bazara çıxarır. Bu kişi geyimləri kolleksiyası olur. Düzü Pierre bununla da moda da çevrilişə imza atır. Çünki ona qədər hər kəs qadın kolleksiyası istehsal edirdi. 1963-cü ildə dar, bədəni qucaqlayan rəngli corabları dünyaya yayır. 1966-cı ildə isə ilk uşaq kolleksiyasını təqdim edir. Təkcə Avropada deyil, ABŞ-da da ən çox satılan markalardan birinin sahibinə çevrilməyi bacarır. 1971-ci ildə Parisdə "Espace Cardin" mağazasını açır.\n“İpək baronu” bütün dünyanı geyindirir\nMüasirlərinin dediyinə görə, “İpək baronu”nun (onu belə çağırırlar) başı kompyuter kimi işləyir. İstedadı sayəsində işinin nətcələri onu çox gözlətmir. 50-ci ilin sonlarında Pierre moda dünyasında əsl inqilab edən şəxs olur. O, univermaqda göstəri təşkil edir. Nəticədə Parisin moda bazarına nəzarət edən həmkarlar ittifaqı buna görə onu cəzalandırır. Lakin Pierre də borclu qalmır. Özü həmkarlar ittifaqının rəhbəri olur. Vəhşi kimi işləyərək bir çevrilişi digərinin ardınca edir. Onun avanqard tərzi sensasiya yaradır. Dizayn etdiyi pencəkləri “Bitlz” kimi məşhur qruplar da geyinir. Pierre lisenziya üçün müraciət edən ilk modelyer olur. Yaponiyada, Çində, Sovetlər Birliyində özünün geyim istehsalını yaradır. Kardin sözün həqiqi mənasında az müddət ərzində bütün dünyanı geyindirir. O, heç bir stilistin cəsarət edə bilmədiyi mövzulara girməkdən çəkinmir. Uniseks anlayışını modaya gətirir.\nUniseks anlayışını modaya gətirir\nHəndəsi Xəttlər və Plastik Həcmlərdən istifadə edərək moda dünyasının söz xəzinəsini inkişaf etdirən stilist 1981-ci İldə Paris Te Maxim Restoranını satın alır. Dada sonra isə Maxim Oteller zəncirinə əl atır. 1985-ci İldə Fransız Moda Sənayesindən “Moda Oscar Mükafatını” alan Kardin 1987-ci idə Moskvada 10 min kvadrat metrlik sahədə mağaza açır.1980-1990-cı illər arasında Sofya, Paris, London, Pekin, Budapeştedə də “Pierre Cardin”nin butikləri açılır. Daha əvvəl heç bir stilistin etmədiyi dekorasiyalara imza atan Kardin yorulmadan bütün dünyanı gəzir.\n160 milyon insan "Pierre Cardin"dən geyinir\nKardin işini yalnız geyimlə məhdudlaşdırmayıb. Ləl-cəvahirat, ətir, restoran zənciri, dəftərxana ləvazimatı, çətir, siqaret parfumeriya, çanta, kəmər və s. kimi sahələrdə də fəaliyyət göstərir. Ümumiyyətlə, "Pierre Cardin" ötən əsrin 60-cı illərindən günümüzə qədər 140 ölkədə 900 fərqli məhsul təklif edən ticarət markasıdır.\nAdi şərabçının oğlu böyük bir imperiyanın sahibidir. Hansı ki, bu imperiyada məşhur stilistlər, dizaynerlər, manikenlər işləyir. Kardinin studiyaları illik 20 minə yaxın geyim modeli istehsal edirlər. "Pierre Cardin" markasının istehsal olunuğu zavodlarda isə 200 min nəfərə yaxın işçi var. 160 milyon insan "Pierre Cardin"dən geyinir. Kardinin dünyada 8 min mağazası var. Moda evinin illik dövriyyəsi 12 milyard dollar təşkil edir. Bu arada onu da bildirək ki, Kardin az sayda stilistlərdəndir ki, onun moda evi heç bir şirkətə tabe deyil.\nPierre Kardinin sirri\nStilistin özü deyir ki, moda kralı olmaq üçün belə anadan olmalısan: “Gəncliyimdə döyüşçü idim. Həmişə birinci olmağa can atardım. Əvvəlcədən özünə “bacarmaram” deyirsənsə, deməli başlamadan yorulmusan. Demək olar ki sıfırdan başlamışam. Müharibədən sonra uğura nail oldum. Hansı ki ətrafda aclıq, səfalət idi. Lakin həyatımı öz əlimlə yaxşılaşdırmaq ümidim var idi. Bu gün insanlar daha çoxuna sahibdirlər, nəinki bizim vaxtımızda”.\nKardinin şəxsi həyatına gəlincə, bəziləri onun Kristian Dior kimi homoseksual olduğunu deyirlər. Lakin stilistin həyatında Janna Moro kimi qadın olub. 1961-ci ildə tanış olan aktrisa ilə Pierrenin görüşünün səbəbi isə Koko Şaneldir. Belə ki, aktrisaya paltar lazım olub. K.Şanel isə tətildə olduğundan P.Kardini məsləhət görüb. Beləcə aktrisa ilə stilistin ilk baxışdan, daha doğrusu paltardan məhəbbətləri başlayıb: “Mən Pierre onu görmədən, əl işinə baxıb aşiq oldum. Özü ilə tanışlıqdan sonra bir daha vuruldum. Pierre isə bu haqda belə deyir: “O zamana qədər hər hansı qadınla fiziki yaxınlığım olmamışdı. Amma Janna məni həyacanlandırmağı bacardı”. Heç kəs iki məşhurun əlaqələrinə inanmırdı. Lakin Moro onlara belə cavab verirdi: “Vecimə də deyillər. Mən onu necə var elə də sevirəm. Onu əldə etmək istədim və etdim. Bunun uçün bir növ onu təqib etdim”.\nKardinin bu haqda fikirləri də maraqlıdır: “Janna Moronun təqib etdiyi insan olmaq. Sizcə hansı kişi bunun qarşısında dayana bilər. Heç kim. Hətta mən belə”. Qeyd edək ki, bu məhəbbət 5 il davam edir. Pierrenin dediyinə görə, həyatda yanan hər alov söndüyü kimi eşqləri də sönür. Buna səbəb də tez-tez ayrılmalar olur.\nBu gün Kardinin 92 yaşı var. O, həyatda arzu etdiyi hər şeyə nail ola bilib bircə şeydən başqa… O da imperiyasının varisinin olmamasından: “Çox saylı qohumlarım var. Amma onlar bu biznesdən kənardılar. İşimi kimə etibar edəcəyimi bilmirəm”.\nPierre Kardinin canavar evi\nMəşhur stilist həm də milyoner sayılır. O, Lacivərd gölü sahilində 5 milyon dollarlıq unikal dizaynlı evə sahibdir. Ev böyük gözləri olan iki canavara bənzəyir.


Həkim özəl xəstəxanaya göndərdiyi xəstələrin sayına görə pul ala bilər? - Müsəlmanlar\nSual: Mən həkiməm. Xəstəxanamızda olmayan xidmətlər üçün (məsələn MR çəkilməsi, daşın əridilməsi kimi) xəstəyə belə deyirik: “Bunu dövlət imkanı ilə bu xəstəxanada ödənişsiz etdirə bilərsiniz, xüsusi olaraq istəyirsinizsə, filan yerə müraciət edə bilərsiniz. Orada bu iş tez başa gəlir.” Xəstə özəl klinikalardan birinə müraciət etdiyi vaxt müqavilə onu oraya göndərən həkim də pul qazanır. Yəni, dövlət xəstəxanasında işləyən həkimlə özəl tibb mərkəzlərinin rəhbərliyi arasında müəyyən bir razılıq var. Necə deyərlər, bir-birlərinə “pas atıb” xəstə göndərirlər. Xəstə başına pul qzanırlar. Bu cür pul qazanmaq halaldır?\nCavab: Aşağıdakı şərtlər daxilində bu məsələdə bir problem yoxdur:\n– Həkim öz işlədiyi yerdə görməli olduğu işdə səhlənkarlığa yol verməməlidir. Yəni, xəstəni lazımi müayinələri yerinə yetirmədən ora-bura göndərməməlidir.\n– Həkim xəstəni yanıltmamalı, ondan bir şeyi gizlətməməlidir. Yəni, ona səhv məlumat verməməlidir; real vəziyyətə əsasən danışmalıdır.\n– Həkim xəstəyə rəsmi və xüsusi xarakterli bütün vasitələri eyni ölçüdə bildirməlidir. Yəni, xəstəyə özəl klinikaların texniki imkanlarının genişliyindən danışdığı vaxt dövlət xəstəxanalarındakı imkanlar haqqında da məlumat verməlidir.\n– Özəl xəstəxana həmin həkimə verdiyi məbləği xəstədən almamalıdır. Bu məbləği xəstəni göndərən həkimə xəstəxana məhz öz kassasından verməlidir.Yəni, bu məsələdə xəstələr pul mənbəyi kimi görülməməlidir. Əlavə olaraq, kənardan gələn xəstədən o biri xəstələrə nisbətən çox pul alınmamalıdır.\nBu və buna oxşar şərtlər yerinə yetirilmədikcə belə bir iş görmək İslam dininə əsasən düzgün hesab oluna bilməz.\nBir qadın hamilə olduğunu dost-tanışa nə vaxt bildirməlidir?


Konstitusiyaya dəyişiklik Paşinyanı xilas edəcəkmi? - ŞƏRH | Report.az\nKonstitusiyaya dəyişiklik Paşinyanı xilas edəcəkmi? - ŞƏRH Ermənistanda 5 il əvvəl qəbul edilən yeni konstitusiyaya dəyişiklik parlamentdə qəbul olundu.\n3 İyul , 2020 09:42\nNikolun və təmsil etdiyi siyasi qüvvənin “islahat”la bağlı işləri, yaxud öz nüfuzunu təsdiqləmək üçün görülməsi vacib olan əsas işlər başa çatmayıb. Heç şübhəsiz, bunlardan ən başlıcası prezidentlə baş nazirin səlahiyyətlərinin bölüşdürülməsidir. Hələ 2018-ci ilin yayında Ermənistan prezidenti Armen Sarkisyan ölkə konstitusiyasında hakimiyyətin fəaliyyətinin balanslaşdırılması məqsədilə əsas qanunda dəyişikliklər aparılmasının vacibliyini bildirmişdi. İndiki konstitusiya 2015-ci ilin dekabrında keçirilən referendumda qəbul olunmuşdu. Bu əsas qanun o vaxtkı prezident Serj Sarqsyanın baş nazir olması üçün hazırlandığından səlahiyyət bölgüsündə prezidentin “payı” az olub. "İnqilab"dan sonra Armen Sarkisyan səlahiyyətlərinin artırılmasını istəmişdi. Ancaq onun istəyi baş verənlər fonunda təxirə salınmışdı.\nBeş ilə əvvəl - 2015-ci il dekabrın 6-da Ermənistanda konstitusiyaya əlavə və dəyişikliklərlə bağlı referendum keçirilib. Səsvermədə iştirak edən vətəndaşların 63,35 faizi dəyişikliyin lehinə, 32,35 faizi əleyhinə səs verib. Həmin islahatla Ermənistan prezident idarəetmə üsulundan parlament idarəetmə üsuluna keçib. Sənədə görə, dövlət başçısını – Ermənistan prezidentini parlament 7 il müddətinə seçir. Ermənistanda icra hakimiyyəti və dövlət idarəçiliyi sisteminə ümumi rəhbərliyi hökumət həyata keçirir, silahlı qüvvələr hökumətə tabe olur, müharibə vaxtı ali baş komandan vəzifəsinin icrası da baş nazirə keçəcək. Baş nazir postuna prezident parlament seçkisində qalib gəlmiş partiyanın nümayəndəsini təyin edir.


Kənd təsərrüfatı üzrə xidmət çeşidləri artıq artırılıb - FOTO\nKənd təsərrüfatı üzrə xidmət çeşidləri artıq artırılıb - FOTO\n14:05 10-06-2021 11\nBu il “Bakı Expo Mərkəzi”ndə 10-12 iyun tarixlərində 14-cü “Caspian Agro” Beynəlxalq Kənd Təsərrüfatı sərgisi keçirilir. “Prior Lizinq” ASC artıq ikinci dəfədir ki, eyni adlı sərgidə iştirak edir.\nŞirkət sərgidə kənd təsərrüfatı texnikaları və aqreqatları, lizinq xidməti və kredit məhsullarını fermer və kənd təsərrüfatı müəssisələrinə təqdim edir. Şirkət sərgidə 4 stend ilə təmsil olunub - texnika stendi, heyvandarlıq stendi, lizinq xidmətləri və törəmə şirkəti “Prior Credit” BOKT QSC-nin kredit məhsulları stendi.\n“Prior”un başlıca məqsədi xidmət və məhsulları fermerlərə əl çatan etmək, onlara göstərilən xidmətlərin vaxtını və əlavə xərclərini azaltmaqdır. Son iki il ərzində “Prior” 13 bölgədə sərgi salonları vasitəsi ilə fermerlərə xidmət göstərir.\nFermerlərə regionlarda göstərilən maliyyə xidmətlərinin genişləndirilməsi məqsədi ilə 2020-ci ildə “Prior Leasing” ASC Bank olmayan Kredit Təşkilatı “Prior Credit” QSC-ni təsis edib və Azərbaycan Respublikası Mərkəzi Bankı tərəfindən müvafiq lisenziya alıb.\n“Prior Leasing” ASC 2014-cü ildə yerli sahibkarlar tərəfindən təsis edilib. Şirkətin əsas fəaliyyəti yerli təchizatçılarla yanaşı, Avropa, ABŞ, Çin, Türkiyə və digər ölkələrdə olan xeyli sayda texnika istehsalçılarının məhsullarının nəğd və ya güzəştli lizinqlə satışını həyata keçirməkdir. “Prior Leasing” ASC və “Prior Credit” BOKT QSC Aqrar Kredit və İnkişaf Agentliyinin müvəkkil kredit təşkilatıdır.


AĞ YOL -39906 nəfər tələbə adını qazandı\nAgyol.az xəbər verir ki, bu barədə Dövlət İmtahan Mərkəzindən məlumat verilib.\nBildirilib ki, abituriyentlər müsabiqənin nəticələri haqqında məlumatı DİM-in internet saytından və ya mobil operatorlar (Azercell, Bakcell, Nar) vasitəsilə “iş nömrəsi”ni 7727 nömrəsinə göndərməklə öyrənə bilərlər.\nAli təhsil müəssisələrinə qəbul olmuş abituriyentlərin siyahısı avqustun 16-da (günün ikinci yarısında) «Abituriyent» jurnalının 7-ci sayında dərc olunacaq.\nTələbə adı qazanmış şəxslər 2018-ci il avqustun 16-dan 28-dək (şənbə, bazar və bayram günləri istisna olmaqla) sənədlərini daxil olduqları təhsil müəssisəsinə təqdim etməklə qeydiyyatdan keçməlidirlər. Müəyyən olunmuş müddətdə qeydiyyatdan keçməmək abituriyentin müvafiq ixtisasa yerləşdirilmədən imtina etməsi kimi qiymətləndiriləcək və onun qəbul haqqında əmri ali məktəbə göndərilməyəcək.\nYayım tarixi :15 Avqust 2018 21:22\nXəbərin linki : http://www.agyol.az/xeber.php?id=29710


İnam Kərimovun “sağ əli” həbs edilib? – Şəmkir olayı… – Reportyor\nMəlumata görə, aşkarlanan yeyinti faktı Şəmkirlə də birbaşa əlaqədardı. İddia olunurdu ki, araşdırmalar nəticəsində Şəmkirdə 10 min hektar ərazinin gübrələnməsi adı altında 16 milyon manat silinib.\nBüdcəyə dəyişiklikdə neftin qiyməti 55 deyil, 35 dollardan götürüldü — Deputat açıqladı\nGuya, rayonun bir sıra bələdiyyələrinə külli miqdarda 46% azot elementi ehtiva edən karbamid gübrəsi verilib və bu gübrə torpağa səpilib. Korrupsiya faktının sənədləşdirilməsində bir sıra bələdiyyələrlə yanaşı Şəmkir İcra Hakimiyyətinin məsul şəxsləri də iştirak ediblər.\nKülli miqdarda dövlət əmlakının mənimsənilməsinə KTN-nin məsul şəxslərinin də Şəmkir icra başçısı Alimpaşa Məmmədovla birlikdə xeyir-dua verdiyi bildirilirdi.\nİddialara görə, KTN karbamid gübrəsini 70%-i dövlət hesabına ödənilməklə fermerlərə satılır. Bu gübrənin idxalı isə ölkədəki bir neçə özəl şirkətə həvalə edilib.\nŞəmkir icra başçısı Alimpaşa Məmmədovla KTN rəhbərliyinin dövlətin bu xeyirxahlığından yararlanaraq özəl şirkətlər qurduğu və İqtisadiyyat Nazirliyindən fermer təsərrüfatı üçün ayırdığı güzəştləri mənimsədikləri iddia olunurdu.\nQeyd edilirdi ki, əslində 10 min hektar üçün nəzərdə tutulan gübrə ümumiyyətlə ixrac olunmayıb. Sadəcə bəzi özəl şirkətlər vasitəsilə sənəd üzərində ixrac-satış əməliyyatları yerinə yetirilib. Yalançı alış-veriş nəticəsində əldə olunan subsidiya pulu isə korrupsiya iştirakçıları arasında ata malı kimi bölüşdürülüb.\nMəlumatı alarkən KTN-dən faktı dəqiqləşdirmək cəhdimiz baş tutmamışdı. Nazirliyin heç bir telefonu zəngimizə cavab verməmiş, biz də məcbur qalın onun “Qaynar xətt”inə müraciət etmişdik.\n“Qaynar xətt”dən bizə bildirmişdilər ki, faktı dəqiqləşdirib sorğumuza cavab verəcəklər. Halbuki bizi birbaşa əlaqədar şəxslərə bağlaya bilərdilər. Aldığımız bu cavabın əslində başdan etməyə daha çox bənzədiyini anladığımızdan “torbada həqiqətən pişik” olduğu qənaətinə gəlmişdik.\nİcra başçısı Leyla Əliyevanın abad etdiyi parkda restoran tikir - Fotolar


Azərbaycan və Ermənistanın xarici işlər nazirləri Minsk qrupunun həmsədrləri ilə görüşəcəklər\nAzərbaycan və Ermənistanın xarici işlər nazirləri ATƏT-in Minsk qrupunun həmsədrləri ilə görüşəcəklər. Trend-in məlumatına görə, bunu Minsk qrupunun amerikalı həmsədri Ceyms Uorlik öz "Twitter" səhifəsində yazıb.\nC.Uorlik bildirib: “Bu gün Nyu Yorkda Azərbaycan və Ermənistanın xarici işlər nazirləri ilə görüşərək Dağlıq Qarabağ münaqişəsini müzakirə etməyə səbirsizlənirik”.\nXatırladaq ki, Azərbaycanın xarici işlər naziri Elmar Məmmədyarov rəhbərlik etdiyi nümayəndə heyətinin müşayiəti ilə BMT Baş Assambleyasının 69-cu sessiyasında iştirak etmək məqsədilə ABŞ-ın Nyu York şəhərinə işgüzar səfərdədir.\nBundan öncə E.Məmmədyarov bildirmişdi ki, Nyu Yorkda BMT Baş Assambleyası çərçivəsində xarici işlər nazirləri səviyyəsində həm Minsk qrupunun həmsədrləri ilə, həm də Ermənistanın xarici işlər naziri ilə görüş olacaq.